Kekalkan warisan pulut tetal

TERDAPAT 213 makanan Malaysia yang disenaraikan sebagai warisan kebangsaan (kategori warisan tidak ketara) termasuk nasi lemak, roti canai dan teh tarik.

Turut tersenarai adalah pulut tetal atau pulut tai tai, makanan warisan masyarakat Baba dan Nyonya, yang bertapak di bumi Melaka sejak kira-kira 600 tahun lalu.

Hidangan pencuci mulut yang berasaskan pulut, berwarna biru nila dan putih ini turut dikenali sebagai pulut tekan, disenaraikan sebagai warisan kebangsaan pada tahun 2012 bersama makanan Baba dan Nyonya lain termasuk bubur cha-cha, popia serta pie tee.

Namun apabila diajukan soalan tentang makanan pencuci mulut ini, ramai dalam kalangan masyarakat berkenaan tidak tahu.

Jabatan Warisan Negara menerusi satu catatannya di akaun laman sosial pada tahun 2020 turut memaklumkan bahawa pulut tetal atau pulut tekan adalah makanan warisan yang hampir pupus.

PULUT TETAL NYONYA ZUBAIDAH

Kesedaran untuk mengelakkan pulut tetal daripada terus pupus mendorong Rosmawati Abdul Ghani, 48, yang berasal dari Taiping, Perak untuk mengusahakan perniagaan makanan warisan itu.

Berkongsi detik awal perniagaannya, beliau yang ditemu bual Bernama di rumahnya di Bukit Jelutong, Selangor berkata, semuanya bermula pada Aidilfitri tahun 2020, apabila beliau cuba menghasilkan sendiri makanan kegemaran suaminya, Azman Mohd Yusoff, 59, yang berketurunan Baba Nyonya di sebelah ibu.

Menurut Rosmawati, pulut tetal bersama rendang atau asam pedas adalah juadah wajib setiap kali beraya bersama keluarga suami di kampung halamannya di Tengkera, Melaka.

Memandangkan pada tahun 2020 kerajaan melaksanakan Perintah Kawalan Pergerakan dan tidak dapat merentas negeri untuk ke Melaka, beliau cuba memasak sendiri juadah berkenaan.

“Saya cuba menghasilkan pulut tetal selepas suami memberitahu dia rindukan makanan yang menjadi hidangan wajib keluarganya. Alhamdulillah, suami saya berpuas hati dengan pulut tetal yang saya masak, ” katanya.

Reaksi positif suaminya itu menjadi motivasi untuk beliau memasak pencuci mulut berkenaan. Setelah mencuba beberapa kali untuk memperbaiki mutu rasa, maka pada penghujung 2020, lahirlah Pulut Tetal Nyonya Zubaidah.

Rosmawati memilih nama Nyonya Zubaidah kerana ia adalah nama ibu mentuanya, Zubaidah Taib yang meninggal dunia sebelum beliau berkahwin dengan suaminya pada tahun 2006.

“Menu asal pulut ini dimakan dengan seri kaya. Hidangan pulut tetal bersama asam pedas daging adalah kebiasaan bagi keluarga suami dan dikekalkan oleh Pulut Tetal Nyonya Zubaidah.

Pelanggan boleh memilih untuk memesan pulut bersama asam pedas, seri kaya pandan atau serawa durian mengikut selera masing-masing,” kata beliau.

Selain menjadi menu utama di Hari Raya, keluarga mentuanya turut menjadikan pulut tetal sebagai hidangan wajib majlis malam berinai.

GAMIT MEMORI ZAMAN SEKOLAH

Ketika penulis berkongsi gambar Pulut Tetal Nyonya Zubaidah dengan bekas wartawan Norliza Abdul Rahman, 47, anak jati Umbai, Melaka ini, beliau berkata, makanan itu asing baginya.

Apabila penulis menjelaskan, ia adalah makanan warisan dari negeri kelahirannya, dan ia juga dikenali sebagai pulut tekan, baharulah beliau berkata, kali akhir menikmati makanan itu semasa di sekolah rendah.

Sejurus mendapat tahu tentang Pulut Tetal Nyonya Zubaidah, Norliza terus membuat pesanan untuk ketiga-tiga jenis hidangan iaitu asam pedas daging, seri kaya pandan dan serawa durian supaya boleh menikmati makanan warisan itu sehingga puas.

Norliza yang ditemui Bernama di kediamannya di Kajang berkata, ketika zaman kanak-kanak, beliau sering menikmati pulut tetal bersama seri kaya.

“Pulut tetal yang saya nikmati ketika kecil bukan keluarga saya yang masak kerana proses memasaknya rumit dan panjang. Tidak silap saya ia dibawa dari majlis tertentu. Selepas habis sekolah dan meninggalkan Melaka, saya tidak pernah berpeluang merasa pulut tetal sehingga hari ini. Lebih menarik, hari ini saya berpeluang menikmatinya bersama asam pedas ,” katanya.

Norliza menyifatkan Pulut Tetal yang dihidangkan bersama asam pedas menambah nilai ‘Melaka’ kepada makanan tersebut.

Suami beliau, Nik Mansor Nik Mat, 52 yang berasal dari Kelantan dan empat anak mereka berusia 20-an hingga 11 tahun turut mencuba juadah berkenaan. Norliza turut mempelawa dua sahabatnya yang berasal dari Perlis dan Pulau Pinang untuk mencuba makanan berkenaan.

See author's posts


Agihan dividen TH tahun ini dijangka lewat

KUALA LUMPUR: Tarikh pengumuman dan semakan agihan dividen Tabung Haji (TH) bagi tahun kewangan 2022 dijangka sedikit lewat berbanding tahun lepas, Dewan Negara diberitahu hari ini.

Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar berkata ia berikutan agihan dividen hanya boleh dibuat selepas audit bersih dilaksanakan.

“Insya-Allah dalam masa terdekat… ia agak lewat sedikit kerana laporan daripada Suruhanjaya Siasatan Diraja (RCI) memerlukan TH untuk mengumumkan agihan dividen setelah audit bersih dibuat.

“Jadi ia mengambil sedikit masa untuk membuat pengumuman tarikh (agihan dividen) berbanding tahun lepas,” katanya sesi penggulungan perbahasan Rang Undang-Undang Perbekalan 2023 (Belanjawan 2023) di Dewan Negara hari ini.

Ia bagi menjawab celahan Senator Mohd Apandi Mohamad yang ingin mengetahui tarikh pengumuman dividen TH pada tahun ini.

Pada tahun lalu, pengumuman berhubung perkara itu dilakukan pada 24 Februari 2022.

Sementara itu Mohd Na’im berkata kerajaan sangat komited dan optimis dalam melahirkan huffaz yang berkualiti dengan merangka pelbagai strategi selaras dengan Dasar Pendidikan Tahfiz Negara (DPTN) yang dilancarkan pada 2018.

Menurutnya berdasarkan data Darul Quran Jabatan Kemajuan Islam Malaysia, rekod sehingga Februari 2023 mencatatkan seramai 10,675 huffaz berjaya dilahirkan dengan 2,102 orang daripadanya merupakan huffaz profesional daripada lapan buah institusi pengajian tinggi.

“Kerajaan juga telah membina pelan tindakan DPTN yang mengandungi 20 strategi dan 32 inisiatif yang berpandukan kepada lima teras antaranya memantapkan undang-undang dan penguatkuasaan; mewujudkan model insitusi tahfiz serta mewujudkan kurikulum pendidikan tahfiz yang sesuai dengan pendidikan arus perdana,” katanya. – Bernama

See author's posts


Tiada lagi dasar ‘satu dos suntik,satu dos simpan’

PUTRAJAYA: Malaysia tidak lagi menggunakan dasar ‘satu dos suntik, satu dos simpan’ seperti sebelum ini, bagi mempercepatkan proses vaksinasi di bawah Program Imunisasi Covid-19 Kebangsaan, kata Menteri Penyelaras Program Imunisasi Covid-19 Kebangsaan Khairy Jamaluddin.

Beliau berkata, vaksin sedia ada akan digunakan sepenuhnya kerana kerajaan berpuas hati dengan jadual penghantaran vaksin Pfizer-BioNTech oleh syarikat pengeluar, dan ia akan membolehkan fasa pertama Program Imunisasi Covid-19 Kebangsaan selesai lebih awal.

“Minggu ini, kita telah menarik balik polisi satu dos suntik, satu dos simpan, dan kita terus gunakan dos-dos tersebut dan tidak perlu untuk menunggu kepada penghantaran baharu sebelum menggunakan dos-dos tersebut.

“Dengan cara itu, kita akan boleh menamatkan fasa satu lebih awal dan memulakan fasa kedua lebih awal juga. Kadar vaksinasi pada ketika ini boleh naik sehingga 20,000 dos sehari, berdasarkan kepada penghantaran vaksin,” katanya pada sidang media perkembangan Program Imunisasi Covid-19 Kebangsaan, di sini semalam bersama Menteri Kesihatan Datuk Seri Dr Adham Baba.

Khairy berkata beliau akan mengadakan mesyuarat bersama Dr Adham, bagi menentukan tarikh fasa kedua program Imunisasi Covid-19 Kebangsaan bermula, yang akan diumumkan Isnin depan.

Khairy berkata, bilangan dos vaksin Covid-19 yang telah dihantar ke Malaysia setakat ini adalah 847,630 jenis Pfizer-BioNTech dan Sinovac.

Setakat ini, katanya 428,710 individu telah divaksinkan pada fasa pertama Program Imunisasi Covid-19 Kebangsaan.

Program Imunisasi Covid-19 Kebangsaan yang dilaksanakan dalam tiga fasa bermula pada 24 Feb lepas, dengan dimulakan oleh Perdana Menteri Tan Sri Muhyiddin Yassin yang menerima suntikan vaksin Covid-19.

Fasa 1 dari Februari hingga April 2021 adalah bagi kumpulan petugas barisan hadapan melibatkan 500,000 orang.

Fasa 2 pula dari April hingga Ogos membabitkan kumpulan warga emas berumur 65 tahun ke atas, golongan berisiko tinggi serta Orang Kurang Upaya melibatkan 9.4 juta orang, manakala Fasa 3 dari Mei 2021 hingga Februari 2022, untuk penduduk di Malaysia berumur 18 tahun ke atas – warganegara dan bukan warganegara – dengan sasaran lebih 13.7 juta orang.

Berhubung laporan media antarabangsa mengenai vaksin AstraZeneca adalah haram Khairy berkata, pihaknya akan mengkaji kandungan vaksin tersebut dan menyatakan pendirian mengenainya dalam masa terdekat.

Media di Indonesia melaporkan vaksin AstraZeneca tidak halal dari segi syariah dan Majlis Ulama Tertinggi Indonesia dalam laman webnya pada Jumaat, mendakwa vaksin itu ‘haram’ kerana proses pembuatannya menggunakan bahan daripada haiwan iaitu babi.

Mengenai perkembangan perolehan vaksin Dr Adham berkata, Malaysia setakat ini telah memuktamadkan perolehan vaksin sebanyak 60 peratus untuk kegunaan negara iaitu jenis Pfizer-BioNTech dan Sinovac.

“Malaysia sebelum ini membeli 12.8 juta dos vaksin jenis Pfizer-BioNTech dan menambah tujuh juta dos lagi, yang meliputi 50 peratus populasi,” katanya.

Selain itu, Kementerian Kesihatan (KKM) juga bersetuju membeli 12 juta dos vaksin jenis Sinovac ‘fill and finish’ daripada Pharmaniaga LifeScience Sdn Bhd (PLS), selain daripada 200,000 dos produk akhir dari Beijing.

Dalam perkembangan lain Dr Adham berkata, Malaysia telah mengesan 13,185 kes Covid-19 sporadik dalam tempoh dua minggu lepas, yang merupakan kira-kira 66 peratus daripada jumlah keseluruhan kes bagi tempoh tersebut, manakala 6,751 kes datangnya daripada kluster Covid-19 yang telah dikenal pasti. – Bernama

See author's posts


PUISI

PUISI ini disiarkan seperti mana yang diterima daripada penulis tanpa disunting dan diubah suai. Ulasan atau bimbingan untuk puisi ini akan disiarkan pada keluaran yang akan datang.

Hari ini aku rebah dalam tangis yangenggan hentitangan dan kaki aku rapatkan ke bumiseluruh tubuh aku rundukkanmenghadap Ilahiseorang hamba angkuhkini kalah pada takdir yang telahdimungkiri.

Ya Rabbandai ini sujud terakhirkusematkan berkat dalam setiap rezekikusisipkan restu dalam setiap doaku.kurniakan keampunan buat setiap ungkapan taubatkuAzreen AzirahUnion Yes Retreat Resort24 Oktober 2020

Kutinggalkan Kuchingtika fajar menyingsingmenuju Bintuludengan hasrat satu yang jitu

kerana aku masihfasih berterima kasihmaka aku akan kembalike sekolah rendahuntuk memangkah

sengaja kubalik awalagar dapat kuberkongsi denganayah

tentang lambang yang telahberubah

ada kenyalang hitam merahada kenyalang terbang rendahjadi usahlah tersalah pangkah

kerana di atas kertas penentuhanya ada warna hitam yang satu

kepada ayah akan kuceritakali ini bukan seperti yang biasajangan dicari lambang timbang tara

ayah juga pernah berulang pesananak yayasanjangan lupa jasa kerajaankerana masih fasih berterima kasihaku balik untuk memilihAffindi Hj. JahariKuching-BintuluAirasia 17.12.2021

Pengalaman bekalan rasaMenggilapkan akar pintarMenunjang kematanganPintamu wahai murabbi mendatangBicara wadah rohani duniaBicara wadah abadi hakamBicara wadah fanaan alamDiwarisikan fasa mendepanKepala segala nyataMoga ilmu tidak dipersiakan

Cahaya disapu kelamPanas menanti rasaDigulingkan norma baharuMengaplikasikan semula imbasan eramoyang dahulukalaUmpama momen Perang DuniaPertamaUmpama momen kemelesetan ekonomi90-anUmpama momen zaman penjajahanJepun

Menafsirkan protokol norma-normaseawalHarapan mengerti ap a itu kesusahan

P.D.P.RKetikan kanta sediaDigital lensa sediaBersemuka maya memudahkanMemacukan lelangit pembelajaran yangterbatalkanBagaikan bidang dirujuk semula

Langkah terhentiRangkaian sekatiKetidakstabilan fenomena waktubergentingArus pengajaran tertunda berhariMenjejaskan tali pengetahuan danmanfaat sebuah pembelajaran hakiki

Zainulariffin ZawawiMukah, Sarawak.

See author's posts


Makluman tarikh akhir kemukakan BN TT 2022 bagi pembayar cukai – HASiL

KUALA LUMPUR: Lembaga Hasil Dalam Negeri Malaysia (HASiL) ingin memaklumkan bahawa tarikh akhir pengemukaan Borang Nyata (BN) Tahun Taksiran 2022 (TT 2022) bagi pembayar cukai yang menjalankan perniagaan adalah seperti yang berikut:

Pembayar cukai boleh merujuk kepada Program Memfail BN bagi tahun 2023 yang boleh diakses dan dimuat turun menerusi pautan yang berikut:

i. Bahasa Melayu:

ii. Bahasa Inggeris:

Pembayar cukai adalah disarankan untuk mengemukakan BN dan membayar baki cukai pendapatan mereka dalam tempoh yang telah ditetapkan bagi mengelakkan sebarang penalti dan kenaikan cukai dikenakan. Pembayar cukai juga dinasihatkan untuk mengisi maklumat diri dan perbankan yang tepat serta terkini bagi membantu kelancaran proses bayaran balik cukai (sekiranya ada).

Sebarang pertanyaan serta maklum balas berkaitan boleh dimajukan kepada kami melalui:

a) Hasil Care Line di talian 03-8911 1000 / 603-8911 1100 (Luar Negara);

b) HASiL Live Chat; dan

c) Borang Maklum Balas di portal rasmi HASiL di pautan pantas – Bernama

See author's posts


TTPRS dikena ngelindung orang meli rumah

MICHAEL TIANG

SIBU: Enti orang ke meli rumah ngasaika diri bisi isu bekaul enggau Sempekat Nyual Meli (SPA), sida diasuh ngagai kompelin ngagai Tribunal Klaim Orang Meli Rumah Sarawak (TTPRS).

Sapit Menteri Pengerai Sivil, Pengawa Berumah enggau Perintah Pelilih Menua II  Michael Tiang madahka, nya dikena nentuka hak sida ke meli rumah deka dilindung.

Ku Tiang, iya ke selalu nya luyar ngarika kedua-dua orang ke meli enggau pemaju ba pengawa ngatur SPA.

“Lebuh orang ke meli napi penanggul baka rumah rusak tauka beserekang enggau SPA, sida (orang meli) ditangkan ngambika enda ngaga kompelin terus ngagai tribunal tang patut berunding enggau pemaju.

“Ketegal gaya ke baka nya ngasuh klaim sida lebih ari timpuh iya ke patut,” ku iya lebuh meri penerang kena Hari Satu ke udah.

Tiang ti mega Kaban Kunsil Nengeri (ADUN) Pelawan madahka, timpuh klaim ke digaga ba tribunal enda laun ari 18 bulan berengkah ari maya Permit Ngemedar Diau (OP) pansut tauka sebedau timpuh liabiliti pengerusak abis baka ke disebut dalam SPA.

Ketegal nya Tiang ngarapka lebih mayuh agi orang meli rumah nemu senentang TTPRS dikena nentuka hak sida iya dilindung.

Ku iya, tribunal nya udah berengkah dikena 1 Mei 2010 dikena nyediaka alternatif mutarka penyarut meli rumah kelimpah ari kourt.

“Iya deka mendingka sereta ngatur klaim orang ke meli rumah baka ‘Liquidated Ascertained Damages’ (LAD), pengawa enda manah enggau enda puas ati senentang  spesifikasyen baka ke bisi disebut dalam SPA.

“Semua klaim ke difailk enda lebih ari RM150,000,” ku iya.

Tiang mega madahka, berengkah ari tiga taun ke udah tribunal nya udah mutarka nyau deka manggai ba 300 kes ba serata Sarawak.

“Klaim ulih difail ngagai tribunal ngena sistem online homeapps.sarawak.gov.my.

“Fi penyampu RM50 deka dibayar ngagai genap pegawa ngaga klaim. Opis tribunal ulih ditanya ngena lumur 082-312507/312517 tauka  e-mel ttprs@sarawak.gov.my tauka ngena laman web ba mphlg.sarawak.gov.my.

“Maya mendingka kes nya, sida ke ngaga klaim meseti datai sereta enda dikemendarka ngena pengari nyengkaum pemaju ba Kourt Tribunal,” ku iya.

See author's posts


Kekalkan penyingkiran, kenaikan

LIGA BOLASEPAK ENGLAND

LIGA BolaSepak Inggeris (EFL) semalam mengulangi desakan agar kenaikan dan penyingkiran harus dilakukan walaupun musim berakhir sebelum waktunya disebabkan krisis Covid 1-9.

Kelab bersetuju untuk mengakhiri kempen Liga Dua minggu lalu kerana wabak itu dan mencadangkan tidak ada pasukan yang harus diturunkan ke divisyen lima Liga Nasional.

Tetapi EFL, yang mengawasi tiga divisyen di bawah Liga Perdana, berkata penyingkiran tetap dalam kerangka rancangannya mengenai bagaimana musim 2019/20 harus diselesaikan, yang bermaksud pasukan bawah Stevenage akan turun dari Liga Dua.

Peraturan menyatakan setiap liga akan diputuskan berdasarkan mata per permainan jika tidak dapat diselesaikan.

Sebilangan besar kelab (51 peratus) perlu memilih untuk mengakhiri musim di setiap divisyen.

Sekiranya rancangan untuk Liga Dua disetujui, Crewe, Swindon dan Plymouth akan dinaikkan secara automatik.

“Prinsip penyingkiran di ketiga-tiga divisyen adalah berpandu dari integriti piramid, dari Liga Perdana hingga Liga Nasional,” kata EFL dalam satu kenyataan.

Lembaga itu mengatakan ‘playoff’ masih harus diteruskan sekiranya berlaku pengurangan tetapi tidak boleh dilanjutkan melebihi empat pasukan biasa.

Kelab-kelab Liga Satu berbelah bagi untuk menyambung semula musim dan format playoff yang diperpanjang untuk memasukkan pasukan seperti Sunderland dan Ipswich, yang akan ketinggalan berdasarkan kepada mata per permainan, telah diperdebatkan.

Majoriti kelab Championship dilaporkan berminat untuk menyelesaikan musim ini, dengan sasaran untuk kembali beraksi bulan depan.

“Lembaga selalu mengakui bahawa satu jalan penyelesaian untuk memuaskan semua kelab akan selalu sukar dicari, tetapi kita sekarang berada di titik di mana tindakan tegas dan tegas diperlukan untuk kebaikan Liga dan anggotanya,” kata ketua EFL, Rick Parry. – AFP

See author's posts


MyPham 25 muncul juara

PASUKAN  MyPham 25 membawa pulang wang tunai RM800, piala dan pingat setelah muncul juara Perlawanan Sepak Takraw,  pada hujung minggu lalu.

Naib Juara Pertandingan Sepak Takraw  Tertutup Mukah 2020 itu ialah Man Eleven yang membolot RM600, piala dan pingat.

Manakala Leetonia dan Btank Trank berpuashati berkongsi tempat ketiga dan masing-masing memenangi  RM350, piala dan pingat.

Hadiah kepada pemenang pertandingan dua hari dari 14 hingga 15 November berkenaan telah disampaikan oleh Pemangku Timbalan Residen Bahagian Mukah Shafrie Saili.

Berlangsung di Stadium Tertutup Kementerian Belia Dan Sukan Sarawak(KBS Sarawak) Bahagian Mukah ia telah disertai oleh 20 pasukan daripada beberapa buah daerah di Bahagian Mukah ini.

Dalam ucapan ringkas beliau pada majlis tersebut, Safrie mengucapkan tahniah kepada penganjur yang telah berjaya melaksanakannya mengikut prosedur operasi standard (SOP) yang ditetapkan.

Acara sukan sepak takraw yang julung kali diadakan itu telah dianjurkan oleh Jabatan Penerangan Malaysia Daerah Mukah dan Persatuan Sepak Takraw Bahagian Mukah (PESTAM).

Juga kelihatan pada pertandingan akhir itu adalah Pegawai Penerangan Daerah Mukah , Syahrulizan Madian,  Presiden PESTAM, Nazri Mokhtar, Awang Yusri Awang Adeni dan pengurus-pengurus pasukan yang terlibat.

Oleh Henry B Siyu

See author's posts


Wanita cedera langgar pagar

KAPIT: Seorang wanita mengalami kecederaan selepas kereta yang dipandunya  terlanggar tiang pagar rumah di Lorong 6, Jalan Airport, di sini malam kelmarin.

Ketua Balai Bomba dan
Penyelamat (BBP) Kapit, PPgB Erwandy Tugor berkata, sepasukan anggota dikerah
ke lokasi selepas menerima panggilan kecemasan pada 10.40 malam untuk
menjalankan operasi menyelamatkan mangsa kemalangan itu.

“Sampai di tempat
kejadian didapati kemalangan melibatkan sebuah kereta jenis Perodua Kelisa
melanggar tiang pintu pagar utama rumah tersebut.

“Kemalangan adalah jenis
“frontal impact”, terdapat seorang mangsa wanita dalam lingkungan umur 37 tahun
tersepit di bahagian pemandu,” jelasnya ketika dihubungi oleh pemberita.

Menurutnya, tindakan
operasi menggunakan kaedah SAVER,
penstabilan kereta dilakukan dan begitu juga dengan mangsa dengan memasang C-Collar pada leher mangsa oleh anggota Emergency
Medical Rescue Services (EMRS.)

“Mangsa berada dalam
keadaan sedar seterusnya pasukan penyelamat menggunakan Combi Rescue Tool untuk membuat ‘roof removal’ dengan membuat
pemotongan pada bahagian A post, B post
dan C post.

“Dua potongan turut
dibuat di bahagian bawah pillar A.

“‘Dash board roll’
dibuat untuk merenggangkan dash board
dan mengeluarkan kaki mangsa yang tersepit dengan menggunakan chain and shakle.

“Mangsa berjaya
dikeluarkan dan diserahkan kepada pihak ambulans untuk rawatan lanjut,”
ujarnya.

Katanya, pasukan
perubatan dan polis turut berada di lokasi kejadian.

See author's posts


Kontraktor Jambatan Batang Rambungan diarah selesaikan masalah aliran tunai, pekerja

KUCHING: Kontraktor yang membina Jambatan Batang Rambungan di sini bernilai RM98.5 juta, diarah menyelesaikan masalah aliran tunai dan pekerjanya.

Timbalan Premier Sarawak Datuk Amar Douglas Uggah Embas berkata penyiapan projek itu kini hampir tiga tahun tertangguh dan beliau bimbang dengan kelewatan itu.

“Saya dimaklumkan bahawa kelewatan itu disebabkan masalah aliran tunai dan pekerja. Sila selesaikannya secepat mungkin. Kerajaan akan menanggung beban atas ketidakpuasan hati rakyat jika projek ini terus tertangguh.

“Kontraktor juga akan dikenakan hukuman berat kerana tidak mematuhi jadual tarikh siap projek,” katanya dalam kenyataan di sini hari ini.

Uggah yang juga Menteri Infrastruktur dan Pembangunan Pelabuhan melawat ke tapak pembinaan jambatan itu semalam untuk melihat kemajuan kerja.

Uggah berkata projek itu sepatutnya siap pada 16 Dis tahun ini, tetapi tarikh itu telah disemak semula ke 23 Jun tahun depan.

Beliau berkata kemajuan fizikal projek itu ialah 45 peratus pada masa ini berbanding jadual 82 peratus.

Kontraktor katanya, tidak dibenarkan menjalankan kerja-kerja sekiranya terdapat cukup bukti bahawa mereka tidak mampu berbuat demikian.

Jambatan dua lorong sehala sepanjang 560 meter itu ialah sebahagian daripada projek Jalan Pesisir Sarawak.

— BERNAMA

See author's posts


Seorang maut, empat cedera kereta bertembung

KUCHING: Seorang lelaki maut selepas kereta jenis Perodua Kelisa yang dipandunya bertembung dengan sebuah kereta jenis Perodua Myvi dari arah bertentangan di Jalan Keranji, Batu Kitang-Bau petang Ahad.Jurucakap Pusat Gerakan Operasi Bomba Sarawak berkata pihaknya bergegas ke lokasi kejadian sejurus menerima panggilan kecemasan sekitar 6.49 petang.Pasukan Bomba yang tiba di lokasi kejadian bertindak mengeluarkan mangsa yang tersepit di tempat duduk pemandu.Bagaimanapun, mangsa yang dikenali sebagai Ismajulian Julia berusia 34 tahun disahkan meninggal dunia oleh pasukan perubatan dan mayat mangsa diserahkan kepada pihak polis untuk tindakan selanjutnya.Empat mangsa dalam kereta Myvi yang mengalami kecederaan dikejarkan ke Hospital Bau untuk mendapatkan rawatan.

Oleh Azreen Keria

See author's posts


Tidak ubah taktikal

BERSEMANGAT…. Para pemain skuad bawah 23 Malaysia melakukan persiapan terakhir menjelang aksi kedua menentang Laos dan perlu mesti menang dengan jumlah gol yang besar. •Foto AFP

KETUA jurulatih skuad bawah 23 tahun (B-23) kebangsaan Brad Maloney tidak bercadang untuk melakukan perubahan taktikal menjelang pertemuan dengan Laos dalam aksi terakhir kumpulan B Kejuaraan B-23 Persekutuan Bola Sepak ASEAN (AFF) 2022, hari ini.

Beliau berkata perubahan taktikal dalam permainan bukan tindakan terbaik kerana anak buahnya telah menunjukkan impak positif meskipun tewas kepada Laos dalam perlawanan pembukaan, semalam.

“Prinsip kita tetap sama, corak kita mahu bermain adalah sama, cara kita mendominasi permainan, menguasai setiap detik dalam perlawanan. Saya percaya kita melakukannya dengan baik pada perlawanan tempoh hari dan ia berhasil apabila kita mendahului pada separuh masa pertama.

“Sudah tentu kita perlu belajar daripada kesilapan dilakukan pada separuh masa kedua apabila kita dibolosi dengan dua gol walaupun Laos mempunyai sedikit peluang. Kita perlu memperbaiki perkara itu dan kita sedang usahakan,” katanya pada sidang media secara maya dari Phnom Penh, Kemboja hari ini.

Pada masa sama, Maloney berkata beberapa muka baharu akan diberi peluang untuk beraksi pada perlawanan Isnin ini, dan jurulatih dari Australia itu berharap Muhammad Fahmi Daniel Mohd Zaaim dan Shafi Azswad Sapari dapat diturunkan.

Maloney berkata kedua-dua pemain itu telah menjalani ujian saringan Covid-19 semalam, dan mereka akan dibenarkan kembali menyertai pasukan bergantung keputusan ujian saringan mereka.

Pada perlawanan pembukaan di Stadium Prince, Malaysia tewas mengejut 2-1 kepada Laos dengan jaringan tunggal pasukan negara diperolehi menerusi A.Selvan manakala ketua pasukan Laos Bounphachan Bounkong meledak dua gol untuk mengutip tiga mata berharga.

Pasukan negara perlu menjaringkan sekurang-kurangnya menjaringkan dua gol pada pertemuan kedua Isnin ini untuk menempah tempat ke separuh akhir.

Sementara itu, Selvan berkata walaupun gembira menjaringkan gol pertamanya di pentas antarabangsa, kekalahan  di tangan Laos adalah sangat perit untuk dihadapi apabila skuad negara dilihat menguasai perlawanan.

“Kita ada lagi satu perlawanan yang saya percaya kita masih boleh buat terbaik dan kita juga masih ada dua hari lagi di padang latihan untuk buat persiapan rapi,” kata pemain Negeri Sembilan FC itu.

Perlawanan kumpulan B hanya membabitkan Malaysia dan Laos selepas Myanmar dan Indonesia menarik diri dari kejohanan berikutan penularan Covid-19 dalam pasukan.

Hanya pemenang tiga kumpulan dan satu naib juara terbaik akan mara ke separuh akhir pada 24 Februari manakala perlawanan akhir berlangsung 26 Februari ini.-Bernama

See author's posts


Mencari damai di Taman Tasik Marudi

Penyediaan landskap sesebuah taman rekreasi awam merupakan salah satu kemudahan  yang disediakan Pihak Berkuasa Tempatan (PBT) khususnya kepada komuniti setempat.

Pengurusan landskap yang baik dan berkualiti boleh mempengaruhi kunjungan dan tahap kepuasan pengunjung.

Walau bagaimanapun pengurusan landskap di kebanyakan taman awam secara umumnya masih berada pada tahap yang sederhana.

Secara keseluruhan sesebuah taman rekreasi awam perlu dilengkapi dengan kemudahan-kemudahan yang dapat menjamin kepuasan pengunjung seiring dengan keperluan semasa.

Sehubungan itu pengurusan landskap di Taman Tasik Marudi didapati bahawa kunjungan pengunjung disebabkan penyediaan landskap  yang  memberi suasana tenang, tarikan semula jadi yang menarik, lokasi yang strategik dan pengunjung boleh  melakukan aktiviti senaman dan beriadah.

Taman Tasik Marudi yang terletak di atas bukit dan terdapat pelbagai kemudahan yang disediakan oleh PBT di taman awam ini seperti trek joging, taman permainan kanak-kanak, jambatan gantung, tandas dan sebagainya.

Taman Tasik ini amat sesuai sebagai tempat untuk pengunjung atau keluarga beristirihat, menenangkan fikiran, tempat beriadah dan bersenam ke arah masyarakat yang cergas dan sihat.

Taman Tasik ini turut menyediakan jambatan gantung, pondok dan banyak lagi kemudahan lain sebagai tempat beramah mesra untuk para pengunjung pada hujung minggu.

Yang uniknya bersebelahan Taman Tasik ini juga terdapat Kubu Hose terletak di atas puncak bukit  menghala ke  sungai Baram dengan keindahan lokasinya menjadi nadi kemajuan perpaduan pelbagai etnik.

Kubu Hose ini dibina pada tahun 1883 dan hingga sekarang kekal sebagai satu legasi kerajaan Brooke di Baram dan masih berdiri megah hari ini sebagai satu simbol penting dalam upacara perdamaian di Baram antara pelbagai kaum.

Kubu Hose ini menyimpan sejarah yang sangat penting kerana di sinilah lahirnya lumba perahu yang dikenali sebagai Baram Regatta.

Baram Regata masih lagi diteruskan di mana acara Baram Regatta ini menarik pengunjung dikalangan penduduk tempatan dan juga pengunjung dari luar.

Tidak lengkap jika datang ke Marudi tidak berkunjung ke Taman Tasik Marudi dan berkunjung ke Kubu Hose yang sangat unik dalam pelbagai aspek dan sejarahnya.

See author's posts


Geran BBKM selesai sebelum Aidilfitri

MENTERI Pembangunan Usahawan dan Koperasi Tan Sri Noh Omar menyerahkan Geran Bantuan Banjir Usahawan Keluarga Malaysia pada majlis penyerahan bantuan itu di Taman Tamadun Islam semalam. • Foto BERNAMA

KUALA TERENGGANU: Pengagihan bayaran Geran Bantuan Banjir Keluarga Malaysia (BBKM) kepada kira-kira 16,000 usahawan informal dan mikro di seluruh negara yang terjejas akibat banjir, akan selesai sebelum Hari Raya Aidilfitri ini.

Menteri Pembangunan Usahawan dan Koperasi Tan Sri Noh Omar berkata, buat masa ini terdapat kira-kira 1,300 usahawan yang masih belum menerima bantuan RM3,000 secara ‘one-off’ itu dan pembayaran akan dilakukan dalam masa terdekat.

“Geran bantuan melibatkan peruntukan sebanyak RM50 juta ini diuruskan oleh TEKUN (Tabung Ekonomi Kumpulan Usaha Niaga) dengan kerjasama Amanah Ikhtiar Malaysia.

“Ia diberikan secara one-off dan tidak perlu dibayar balik,” katanya kepada pemberita selepas menyampaikan Geran BBKM kepada usahawan informal dan mikro di Terengganu di Pusat Konvensyen Taman Tamadun Islam, di sini semalam.

Pada majlis itu, seramai 962 usahawan dari seluruh negeri menerima geran tersebut yang diberikan dalam bentuk cek.

Sementara itu, Noh berkata beliau akan bertemu dengan pihak Malaysian Industrial Development Finance Bhd (MIDF) dan SME Corporation Malaysia (SME Corp) hari ini (20 Mei) bagi mendapatkan penjelasan mengenai kelewatan pemberian pinjaman Bantuan Dana Kecemasan PKS 2.0 kepada usahawan industri kecil dan sederhana (IKS) yang terjejas banjir.

Katanya, pihaknya dimaklumkan pinjaman tanpa faedah sebanyak RM100,000 dengan moratorium setahun itu, telah diluluskan untuk lebih 200 pemohon namun sehingga kini pembayaran masih belum dilakukan.

Noh juga menzahirkan kekesalan ekoran syarat yang ditetapkan dalam perjanjian pinjaman tersebut agak rumit dan menyukarkan pemohon.

“Yang saya lihat agak perlahan sedikit adalah pinjaman kepada IKS ini. SME Corp yang meluluskan tetapi yang akan buat pembayaran adalah MIDF.

“Pinjaman ini adalah (dikategorikan) kecemasan untuk usahawan yang dilanda banjir tetapi saya lihat peraturan yang dikeluarkan, terutama oleh MIDF, adalah syarat normal yang mengikut prosedur biasa bukan kecemasan,” katanya.

Menurutnya, sebelum ini pihaknya sudah berbincang dengan SME Corp dan MIDF dan mereka telah berjanji untuk menyelesaikan perkara itu dalam tempoh dua minggu, namun setelah tiga minggu pembayaran masih belum dibuat.

“Saya juga tidak boleh salahkan mereka kerana mereka ini memberi pinjaman tetapi saya minta mereka tolong permudahkan urusan rakyat,” katanya, yang turut menyeru persatuan-persatuan IKS supaya membantu ahli mereka yang terjejas banjir memohon Bantuan Dana Kecemasan PKS 2.0 itu. – Bernama

See author's posts


Ketegal ringat dirara, diukum RM1,000

SIBU: Ketegal ringat laban dirara enda ngena penutup mulut enggau idung, seiku indu ngau staf farmasi ba Jalan Kampung Nyabor kena Hari Enam ke udah.

Taja pia, ulah iya ke baka nya meri penusah ngagai diri empu laban iya enda nitihka SOP Atur Nyaga Pejalai Maya Nyuman (PKPP) sereta diukum RM1,000.

Ku Kepala Polis Pelilih Sibu ACP Jonathan Ringgit, siti video viral di laman sosial mandangka suspek, 48, nganu seiku staf ba mua kaunter farmasi.“Ari gambar ke dirikut dalam video nya polis bejalaika pengawa nasat sereta mujur nangkap suspek.

“Ari asil pengawa nasat maya penusah nya nyadi urung pukul 4.20 ngalih hari, staf farmasi ngerara suspek ke tama ngagai premis nya enda ngena penutup mulut enggau idung.

“Suspek mega ringat lebuh iya dikangau ngena nama ‘auntie’ ke ngasuh iya belaya enggau staf farmasi nya.

“Pengudah staf farmasi nya ngaga riput polis, suspek mujur disidi,” ku iya lebuh meri penerang ngagai pengarang berita kena Hari Satu ke udah.

Ku Stanley, ari asil pengawa nasat, suspek ngasaika diri enda puas ati dikangauka ngena nama auntie.

“Kelimpah ari nya suspek mega ngaku bisi insomnia (penyakit enda ulih tinduk maya malam hari).

“Maya ditanya, suspek mega jampat amat ringat sereta ketawa kediri empu lalu pengudah bejalaika pengawa mansik lebih silik agi suspek mayuh amat ngaga riput polis kegetegal belaya,” ku iya.

Ku iya, suspek ditemu ngaga penyalah nitihka Peraturan 10 Peraturan-Peraturan Pencegahan dan Pengawalan Berjangkit (No.8) 2020 laban enggai nitihka SOP PKPP.

“Suspek ke udah diterangka senentang penyalah ke udah digaga iya nadai ngembuan rikut jenayah lama diberi timpuh 14 hari mayar kompoun ba kaunter KKM Sibu,・ku Stanley.

See author's posts


RIUH ditambahbaik ikut kesesuaian

MELAKA: Kembara RIUH Keluarga Malaysia akan dijadualkan secara tetap bagi memudahkan sebahagian pempamer dapat mengikutinya sebagai sebahagian daripada pasukan jelajah.

Menteri Komunikasi dan Multimedia (MenKOMM) Tan Sri Annuar Musa berkata ia merupakan antara penambahbaikan yang difikirkannya sesuai bagi menambah momentum karnival berkenaan daripada satu siri ke siri yang lain.

“Jadi mungkin dalam RIUH yang akan datang juga kita kekalkan konsep 50 peratus (pempamer) tempatan dan 50 peratus dari negeri-negeri yang lain dan ada content yang boleh ikuti siri RIUH secara berterusan.

Saya rasa elok kita jadualkan supaya mereka boleh merancang penyertaan mereka,” katanya kepada pemberita selepas meninjau Kembara RIUH Keluarga Malaysia Edisi Ketiga: RIUH NAU! di Dataran Pahlawan di sini semalam.

Beliau meluangkan lebih satu jam untuk meninjau pempamer yang mengambil bahagian serta beramah-mesra dengan pengunjung pada karnival yang kini memasuki hari kedua itu dan akan berakhir hari ini.

Mengulas lanjut, Annuar berkata kementeriannya akan cuba menonjolkan keunikan setiap negeri dalam setiap siri jelajah RIUH agar ia dapat menarik lebih ramai pengunjung pada masa akan datang.

“Saya juga suka nak tengok kalau ada promosi produk-produk yang baharu, sama ada produk kreatif termasuk jugalah minuman dan juga kulinari dan juga lain-lain produk.

Jadi saya tengok di sini boleh jadi satu contoh yang saya harap dapat diulangi di tempat-tempat lain,” katanya sambil menambah penganjuran RIUH NAU! di Dataran Pahlawan ini telah melepasi sasaran 20,000 pengunjung.

Kembara RIUH Keluarga Malaysia itu, yang menghimpunkan usahawan kreatif dan penggiat seni tempatan, dijangka mampu mewujudkan sekurang-kurangnya 7,000 peluang pekerjaan di 14 lokasi di seluruh negara selain menyokong lebih 5,000 perniagaan tempatan.

Ia juga selaras dengan usaha kerajaan meningkatkan sumbangan industri kreatif kepada Keluaran Dalam Negara Kasar (KDNK)  iaitu sebanyak 20 peratus dengan anggaran RM31.9 bilion menjelang 2025. – Bernama

See author's posts


24 maut, 100 hilang

MAHUVA: Sekurang-kurangnya 24 maut dan hampir 100 hilang semalam selepas taufan raksasa membadai India barat sekali gus memburukkan lagi keadaan negara itu yang berdepan lonjakan jangkitan Covid-19 yang dashyat.

Ratusan ribu orang ditinggalkan tanpa bekalan kuasa elektrik setelah Taufan Tauktae membadai pantai Gujarat pada petang Isnin lalu.

Menurut para pegawai, angin kuat yang bergerak 130 kilometer sejam menghancurkan tingkap bangunan tepi laut dan merobohkan tiang elektrik dan menyebabkan ribuan pokok tumbang serta menyekat jalan raya yang menuju ke kawasan yang terjejas.

Sistem Pusaran Kolosal adalah yang terbaharu memberi amaran jumlah ribut yang semakin meningkat di Laut Arab disebabkan perubahan iklim.

“Saya tidak pernah mengalami tiupan angin sedemikian dalam hidup saya. Bekalan elektrik terputus dan bunyi guruh kuat yang menakutkan.,” kata seorang pemilik hotel di Bandar Bhavnagar.

Menurut Angkatan Laut India semalam, sebuah kapal minyak dari Mumbai yang musnah akibat gelombang lapan meter sebelum tenggelam sehingga menyebabkan 96 daripada 273 kru kapal itu hilang.

Kementerian Pertahanan mengatakan 177 orang diselamatkan dengan operasi berterusan dalam keadaan laut yang sangat mencabar.

Sementara itu, dua tongkang lain dan pelantar minyak juga menghadapi masalah sama akibat Taufan Tauktae.

Dalam pada itu, Ketua Menteri Gujarat, Vijay Rupani memberitahu empat korban jiwa dilaporkan semalam termasuk seorang kanak-kanak maut akibat tembok runtuh dan seorang wanita berusia 80 tahun terbunuh selepas terkena tiang yang jatuh.

Tambah beliau, lebih 16,500 rumah rosak, 40,000 pokok tumbang dan 2,400 kampung terputus bekalan elektrik.

“Sejak taufan terjadi, kami tidak memiliki kekuatan atau komunikasi,” kata pegawai tempatan Aayush Oak kepada AFP melalui telefon dari daerah pesisir pantai Amreli yang mana 40 hingga 50 menara telefon bimbit mengalami kerosakan.

Fenomena taufan adalah salah satu bencana alam yang paling dahsyat dalam beberapa dekad sehingga menyebabkan 200,000 penduduk di zon bahaya dipindahkan dari rumah mereka.

“Perancangan kami selama tiga hari terakhir telah membuahkan hasil. Kami berjaya meminimumkan jumlah korban ,” kata Rupani.

Tetapi cabaran tetap ada. Peramal memberi amaran gelombang air pasang setinggi satu hingga tiga meter berlaku di beberapa kawasan kerana angin ke pedalaman sedikit lemah tetapi masih membawa hujan lebat dan angin kencang.

Pukulan berganda yang mengerikan

“Taufan ini merupakan pukulan berganda yang mengerikan bagi berjuta-juta penduduk di India selain berdepan jangkitan dan kematian yang dashyat akibat Covid-19,” kata Udaya Regmi dari Persekutuan Antarabangsa Palang Merah dan Bulan Sabit Merah.

Pada Mei tahun lalu, lebih daripada 110 maut setelah Taufan Super Amphan membadai India timur dan Bangladesh di Teluk Bengal.

Laut Arab sebelumnya mengalami siklon yang lebih teruk daripada Teluk Benggala tetapi kenaikan suhu air kerana pemanasan global mengubahnya, kata Roxy Mathew Koll dari Institut Meteorologi Tropika India kepada AFP.

“(Laut) Laut Arab adalah salah satu lengkungan pemanasan terpantas di lautan global,” katanya.

Kesannya terasa jauh dengan pihak berkuasa di Nepal yang terletak sekitar 2,000 kilometer dari Gujarat menasihati pendaki di Everest dan gunung lain untuk tidak melakukan aktiviti pendakian.

Tetapi, lebih daripada 200 pendaki tidak mengendahkan amaran itu dan sedang menuju ke gunung tertinggi di dunia itu meninjau puncak itu pada akhir minggu ini, kata seorang pegawai pemerintah di kem pangkalan. –AFP

See author's posts


Pertandingi uji kebolehan usahawan muda di Politeknik Mukah

MUKAH: Tommy Gill Alexander Bakie membolot dua kejuaraaan pada pertandingan berkaitan keusahawanan di Politeknik Mukah (PMU) baru-baru ini.

Dia dinobatkan sebagai Usahawan Muda Harapan Terbaik 2022 dan muncul juara kategori USP (unique selling poposition) setelah menguguli  program berkaitan perdagangan.

Ia adalah pertandingan PMU ke Arah Digital (Keusahawanan Digital): Pertandingan Usahawan Muda yang disertai 85 peserta dari semester empat bidang Pengajian Perniagaan dan Sains Kesetiausahaan, Jabatan Perdagangan.

Menurut penyelaras program selaku Ketua Program Diploma Pengajian Perniagaan, Shatila Shani, program ini dilaksanakan supaya dapat memupuk semangat keusahawanan.

“Ia juga untuk menerapkan nilai kemahiran insaniah dalam kalangan pelajar di samping mendisiplinkan bakal graduan dengan sifat daya tahan saing dalam bidang yang mereka ceburi,” katanya.

Terdapat enam kategori dipertandingkan iaitu kategori penyampaian projek, usahawan muda harapan, e-commerce terbaik, usahawan muda harapan, USP terbaik, poster terbaik dan booth terbaik.

Bagi kategori penyampaian projek, pingat emas dimenangi Syerriena Athira Abdullah,E-Commerce Terbaik dirangkul Emelda Mujan, dengan kategori Poster terbaik dimenangi Alvin Lim Lip Chi.

Sekumpulan pelajar yang terdiri daripada Kimberly, Ester, Prisshela, Lorita, Safira, Ben dan Hasrol muncul johan Booth Terbaik.

Kesemua pemenang menerima hadiah berbentuk pingat, hamper, dan sijil penyertaan.

Pertandingan ini dinilai oleh panel pihak industri iaitu Mohamad Zamirul  Kipli dari Amanah Ikhtiar Malaysia dan panel dalaman terdiri daripada Ketua Unit Keusahawanan Johari Kusai, Ketua Program Diploma Sains Kesetiausahaan Dolly Shandy Robert, dan Ketua Program Diploma Perakaunan, Adi Jaya Adam.

Program yang mendapat sambutan menggalakkan daripada warga PMU itu disempurnakan oleh Pengarah Politeknik Mukah, Dr Zamzam Mohd Walid.

Hadiah kepada pemenang disampaikan Ketua Jabatan Perdagangan, Suhaimi Sibir.

Oleh Henry b Siyu

Keterangan gambar:

Ketua Jabatan Perdagangan, Suhaimi Sibir (kanan) melawat salah satu booth yang terbabit dalam pertandingan.

See author's posts


Bekas jurutera terima suapan mengaku tidak bersalah

SEREMBAN: Seorang bekas jurutera awam jabatan pengurusan projek, Keretapi Tanah Melayu Berhad (KTMB) mengaku tidak bersalah di Mahkamah Sesyen di sini semalam atas lapan pertuduhan menerima rasuah berjumlah RM72,200   berkaitan projek stesen Transit Aliran Ringan (LRT) dan komuter, lima tahun lepas.

Mohd Amin Muhammad N. Hushaimi, 36, menghadapi kesemua pertuduhan itu yang didakwa dilakukan di CIMB Bank cawangan Nilai, Taman Semarak, Nilai di sini antara 17 Disember  2015 hingga 3 Julai 2017.

Mengikut pertuduhan pertama dan kedua, dia didakwa menerima suapan daripada Amizah Ahmad masing-masing berjumlah RM10,000 melalui akaun CIMB Bank milik Azizi Kassem, yang merupakan adik ipar tertuduh.

Bagi pertuduhan ketiga hingga kelapan, dia didakwa menerima suapan daripada Syarikat Intelligent Essence Sdn Bhd kesemuanya berjumlah RM52,200 melalui akaun bank yang sama.

Suapan itu didakwa sebagai dorongan untuk tidak mengesyorkan Surat Arahan Berhenti Kerja Sementara Ekoran Faktor Keselamatan Di Tapak Projek dikeluarkan bagi projek cadangan tambahan dan pengubahsuaian di LRT Stesen Abdullah Hukum dan cadangan pembangunan sebuah stesen KTM Komuter tiga tingkat di atas sebahagian tanah rizab kereta api.

Selain itu, ia juga membabitkan projek cadangan pembangunan mendirikan sebuah stesen Komuter Bersepadu Kajang 2 berserta kemudahan sokongan antaranya pejabat pengurusan, kiosk jualan tiket, pusat penerangan pelancongan, jejantas pejalan kaki berbumbung, surau dan pencawang elektrik TNB.

Tertuduh didakwa mengikut Seksyen 16(a)(B) Akta Suruhanjaya Pencegahan Rasuah Malaysia (SPRM) 2009 dan boleh dihukum di bawah Seksyen 24 akta sama yang memperuntukkan hukuman penjara maksimum 20 tahun dan denda tidak kurang daripada lima kali ganda daripada nilai suapan atau RM10,000, mengikut mana-mana yang lebih tinggi, jika sabit kesalahan.

Timbalan Pendakwa Raya dari Suruhanjaya Pencegahan Rasuah Malaysia (SPRM), Muhammad Asraf Mohamed Tahir memohon mengenakan jaminan sebanyak RM20,000 bagi semua pertuduhan itu.

Peguam Shahidah Muslimah Roslan bagaimanapun memohon jaminan RM10,000 dengan alasan anak guamnya perlu menanggung isteri dan dua anak berusia lima dan tujuh tahun serta telah diberhentikan kerja sejak September tahun lepas.

Hakim Madihah Harullah membenarkan tertuduh diikat jamin RM15,000 dengan seorang penjamin dan menetapkan 16 Okt untuk sebutan semula kes. – Foto BERNAMA

See author's posts


Peruntukan RM1.04 juta disediakan

MIRI : Kerajaan Persekutuan dan Negeri memperuntukkan sebanyak RM1.04 juta bagi melaksanakan sembilan projek pembersihan dan penyelenggaraan sungai bagi mengatasi masalah banjir di kawasan Dewan Undangan Negeri (DUN) Senadin di sini.

Lima projek melibatkan kos RM320,000 dibiayai sepenuhnya oleh Kerajaan Sarawak, manakala empat lagi dibiayai Kerajaan Persekutuan dengan kos RM720,000.

Bagi lima projek tersebut ia melibatkan kerja pembersihan Sungai Adong, Sungai Miri Kecil, pembersihan dan menggorek tanah dalam parit di Jalan Indah3, Desa Pujut, membersih parit besar di Jalan Perdana Tudan Desaras Fasa 3 dan 5 serta membersih perparitan tanah di Tudan Fasa 3 dan 5.

Sementara itu, empat lagi projek melibatkan kerja penyelenggaraan kolam iaitu di Senadin Fasa 7, Curtin Water Senadin, Tanah Bencah Permyjaya dan Senadin.

Menteri Pengangkutan Sarawak, Datuk Lee Kim Shin berkata, kesemua projek tersebut dilaksanakan susulan daripada banjir yang berlaku sebahagian kecil kawasan Permyjaya, Desa Senadin dan Tudan yang berlaku pada awal Januari lalu. Sebelum ini kawasan tersebut tidak pernah mengalami masalah banjir.

“Sebelum ini, saya telah berbincang dengan Jabatan Pengairan dan Saliran Bahagian Miri, Majlis Bandaraya Miri dan Jabatan Kerja Raya Bahagian Miri untuk turun padang memeriksa dan mengenal pasti punca banjir berlaku.

“Hasil pemeriksaan tersebut didapati sungai terbabit menghadapi ‘water hising’ iaitu rumput serta tumbuhan lain-lain tumbuh atas permukaan air sungai menyebabkan aliran air tidak lancar,” katanya selepas meninjau kerja-kerja pembersihan Sungai Adong di Permyjaya di sini, semalam.

Kim Shin yang juga Ahli Dewan Undangan Negeri (ADUN) Senadin berharap dengan apabila siapnya projek tersebut kelak, ia dapat mengatasi masalah banjir di kawasan Senadin.

Pada awal Januari lalu, hujan lebat yang melanda Miri menyebabkan beberapa kawasan di DUN Senadin dilanda banjir kilat.

Susulan itu, Kim Shin telah menggesa Jabatan Pengairan dan Saliran Sarawak (DID) dan Majlis Bandaraya Miri (MBM) mengambil tindakan segera bagi mengatasi masalah itu.

Oleh LIONG CHAI LING

See author's posts


Fadillah dicabar PKR, SEDAR

KUCHING: Penyandang kerusi Parlimen Petra Jaya, Dato Sri Fadillah Yusof dicabar calon PKR dan Parti Sedar Rakyat Sarawak (SEDAR).

Fadillah yang juga Ketua Whip GPS, berdepan calon PKR, Sopian Julaihi dan Presiden SEDAR, Othman Abdillah.

Pengumuman rasmi calon bertanding diumum oleh Pegawai Pengurus Pilihan Raya Parlimen Petra Jaya, Mohamed Khaidir Abang di pusat penamaan calon, Dewan Al-Muneerah SMK Petra Jaya pada jam 11.35 pagi tadi.

Beliau turut mengumumkan urutan calon satu, Fadillah, calon dua Sopian dan calon tiga Othman selepas borang pencalonan selesai disemak sekitar jam 11.35 pagi.

“Ketiga-tiga calon bertanding diterima dan tiada yang digugurkan,” katanya.

Untuk rekod, Fadillah mewakili kerusi itu selama empat penggal berturut-turut sejak 2004, menjadikan ia sebagai kubu kuat GPS.

Pada PRU-14, Fadillah mempertahankan kerusinya dengan majoriti 15,017 undi, menewaskan calon PKR, Nor Irwan Ahmat Nor dan calon Parti Islam Se-Malaysia (PAS) Hamdan Sani.

See author's posts


Trafik penumpang MAHB pulih 42 peratus

SEPANG: Lapangan terbang yang dikendalikan oleh Malaysia Airports Holdings Bhd (MAHB) telah menunjukkan tanda-tanda pemulihan secara beransur-ansur pada tahap 42 peratus secra purata sejak penularan Covid-19, kata Menteri Pengangkutan Datuk Seri Dr. Wee Ka Siong.

Pada Mac ketika Perintah Kawalan Pergerakan (PKP) yang pertama, ketibaan penumpang antarabangsa di lapangan terbang adalah pada sekitar dua peratus, manakala tiga peratus bagi ketibaan penumpang tempatan, katanya.

Beliau berkata, pergerakan trafik penumpang pada bulan Julai dan Ogos masing-masing adalah sekitar 1.3 juta, berbanding pada Jun 2020, ia hanya sekitar 430,000 sahaja.

“Walaupun ini adalah petanda baik, ia akan mengambil masa sebelum kita dapat melihat jumlahnya naik sama seperti sebelum berlakunya pandemik itu,” kata Wee kepada pemberita selepas melancarkan platform e-dagang MAHB, shopMYairports untuk membantu perniagaan peruncit di lapangan terbang pulih semula akibat Covid-19.

MAHB menguruskan sebanyak 39 lapangan terbang di seluruh Malaysia dengan lima lapangan terbang antarabangsa, 16 lapangan terbang domestik dan 18 landasan pendaratan dan pelepasan jarak pendek (STOL).

Di platform e-dagang, Wee berkata, ia menyediakan peruncit di lapangan terbang pendekatan yang lebih kreatif dan inovatif untuk perniagaan.

“Pendigitalan adalah perkara penting dalam menyesuaikan dalam persekitaran kebiasaan baharu untuk memudahkan pelanggan dan pada masa yang sama membeli-belah dengan selamat dan lancar tanpa sentuhan.

“Majoriti peruncit di lapangan terbang dikategorikan sebagai perusahaan kecil dan sederhana (PKS), justeru itu ia sangat penting untuk memberi sokongan kepada mereka dengan peralatan dan kemahiran yang sesuai dan juga bagi membantu mereka dengan pelan perniagaan untuk kelestarian jangka panjang,” katanya. – Bernama

See author's posts


Kulleh Comrade bawa nama Sarawak ke pentas dunia

KENANGAN… Dato Sri Abdul Karim Rahman Hamzah merakam gambar bersama Kumpulan Kulleh Comrades diBangunan Baitulmakmur II, semalam.

KUCHING: Kumpulan Kulleh Comrade akan membawa nama Sarawak di pentas dunia apabila mereka akan memperagakan persembahan dalam acara berprestij di Venice Biennale, Itali pada 21 hingga 26 April 2022.

Menteri Pelancongan, Industri Kreatif dan Seni Persembahan Sarawak, Dato Sri Abdul Karim Rahman Hamzah berkata, ini merupakan satu pencapaian tinggi dan menjadi kebanggaan apabila membawa nama Sarawak di pentas antarabangsa.

“Saya berharap kumpulan Kulleh Comrades akan dapat membuat persembahan dan pertunjukkan yang baik di Venice nanti.

“Saya difahamkan mereka diberi keutamaan untuk membuat persembahan pada hari pembukaan persembahan iaitu pada 22 April ini.

“Ini menunjukkan pencapaian mereka ini amat dihargai oleh pihak penganjur,” katanya selepas menerima kunjungan hormat daripada Kumpulan Kulleh Comrades di Bangunan Baitulmakmur II, semalam.

Dato Sri Abdul Karim yang juga Menteri Belia, Sukan dan Pembangunan Usahawan Sarawak menambah, ia sekali gus dapat membantu dalam mempromosikan aktiviti pelancongan yang bakal diadakan di Sarawak.

“Pada masa sama ini dapat mempromosikan aktiviti-aktiviti pelancongan yang berkaitan dengan seni dan budaya Sarawak yang akan diadakan. Antaranya adalah Festival Muzik Hutan Hujan Sedunia, Festival Jazz Borneo yang akan diadakan Jun nanti,” jelas beliau lagi.

Sementara itu, salah seorang daripada wakil kumpulan berkenaan, Stanny Benedict menzahirkan perasaan bangga apabila dapat membuat persembahan di pentas Itali.

“Kami berasa bangga kerana kami bukan sahaja membawa nama Kulleh Comrade bahkan turut membawa nama Sarawak dan Malaysia ke Venice. Ini merupakan satu pencapaian dan pengalaman besar untuk kumpulan yang baharu digabungkan ini.

“Selain daripada mempersembahkan muzik Sarawak, Melayu dan Iban, kami juga akan membuat persembahan berkaitan dan Kesusasteraan Sarawak dan Malaysia,” ujar beliau.

Dalam pada itu Stanny turut merakam ucapan penghargaan atas sumbangan dan sokongan semua pihak yang membantu memudahkan urusan mereka kelak.

Kulleh Comrade merupakan kumpulan yang terdiri daripada enam Ahli Seni Bumiputera Sarawak iaitu tiga pemuzik dan tiga penyanyi.

See author's posts


Malaysia raih pelaburan baharu Ferrotec

SAN FRANCISCO: Firma Ferrotec (USA) Corporation telah menyatakan komitmen untuk membuat pelaburan baharu bernilai lebih RM500 juta di Malaysia bagi membuka kemudahan pembuatan pertamanya di Asia Tenggara.

Pembinaan yang dijangka bermula dalam masa beberapa minggu lagi, merangkumi kawasan seluas 8.13 hektar dengan kilang bersaiz 800,000 kaki persegi (74,322.43 meter persegi) di Kulim Hi-Tech Park, Kedah.

Menteri Kanan Perdagangan Antarabangsa dan Industri Datuk Seri Mohamed Azmin Ali berkata, syarikat global yang juga pembekal bahan komponen, sistem ketepatan dan peneraju fabrikasi bahan kuarza bagi industri semikonduktor di serata dunia, juga komited untuk mewujudkan sejumlah 250-500 pekerjaan berkemahiran tinggi untuk rakyat Malaysia.

“Mereka juga memberi komitmen untuk membantu perusahaan kecil dan sederhana (PKS) di Malaysia dalam membina rantaian bekalan dan ekosistem industri semikonduktor.

“Ini merupakan satu perkembangan yang cukup positif di mana syarikat tersebut bukan sahaja mahu membawa pelaburan ke Malaysia, tetapi (pada masa sama) ingin melihat Malaysia terus berkembang maju dalam teknologi-teknologi baharu dengan melibatkan syarikat-syarikat tempatan khususnya PKS,” katanya.

Beliau yang kini dalam Misi Perdagangan dan Pelaburan (TIM) selama 10 hari di Amerika Syarikat (AS) sejak 8 Mei lepas, berkata demikian kepada Bernama dan stesen TV3 selepas mengadakan mesyuarat dengan Ketua Pegawai Eksekutif Ferrotec Eiji Miyanaga di sini, semalam.

Azmin juga mencadangkan supaya Ferrotec melatih pekerja Malaysia, khususnya di kemudahan berpengkalan di AS atau Jepun dengan melibatkan penuntut atau warga Malaysia berstatus profesional yang menetap di dua negara tersebut.

Selain daripada Ferrotec, beliau turut bertemu dengan Marco Miller yang juga Ketua Pegawai Eksekutif dan Pengasas Bersama syarikat peneraju penjejak solar, Nextracker Inc.

Menurutnya, Nextracker akan berusaha meningkatkan produk dari Malaysia untuk menembusi pasaran AS serta di seluruh dunia.

Sementara itu, bercakap kepada Bernama selepas pertemuan dengan Azmin, Miyanaga berkata syarikat itu mempunyai kira-kira 40 kilang di peringkat global dan kemudahan di Malaysia adalah platform pembuatan terbesarnya di luar Jepun, China serta AS.

“Kami memilih Malaysia kerana Asia Tenggara, termasuk Malaysia telah menjadi kawasan tumpuan utama bagi rantaian bekalan industri dan ini mendorong kami untuk melabur di rantau tersebut,” katanya.

Mengulas aspek penggajian, beliau berkata syarikat turut menyasarkan untuk mengambil khidmat 250-500 pekerja tempatan dalam tempoh tiga tahun akan datang dengan matlamat untuk membolehkan kemudahan itu dikendali serta diurus oleh rakyat negara ini.

“Syarikat mahu melabur dalam aspek tenaga kerja. Kami maklum usaha (proses) itu akan memakan masa dan bagi peringkat awal, kami akan membawa masuk pegawai dagang untuk jangka masa pendek bagi tujuan pemindahan teknologi serta melatih rakyat tempatan,” katanya.

Dalam pada itu, Miller berkata syarikat Nextracker kini menjalankan perniagaan bernilai AS$100 juta dengan dua syarikat Malaysia dan berhasrat mengembangkan usaha tersebut dalam beberapa tahun akan datang, termasuk menjadikan Malaysia sebagai rakan pembuatan utamanya.

“Kami memilih Malaysia kerana lokasi geografinya serta mempunyai barisan pekerja berkemahiran tinggi dalam menghasilkan produk syarikat ini yang berteknologi tinggi,” katanya.

Menurutnya, Nextracker juga menyasarkan rakan niaga di Malaysia akan melipatgandakan jumlah pekerjanya daripada 400 orang pada masa ini dalam usaha menampung pengembangan perniagaan terbabit.

– Bernama

See author's posts


Bantuan Khas Pesakit Buah Pinggang ringankan beban pesakit

Bantuan Khas Pesakit Buah Pinggang

ringankan beban pesakit

HAINI DARANI

Didiagnosis dengan penyakit buah pinggang tidak ubah seperti dihempap beban berat secara tiba-tiba bagi sesetengah orang, terutama yang berhadapan dengan masalah kewangan.

Apabila buah pinggang tidak mampu lagi menjalankan fungsinya, maka kerjanya harus diganti dengan mesin hemodialisis.  Rawatannya pula perlu dilakukan secara berkala dengan kos yang amat membebankan.

Menyedari penderitaan yang ditanggung oleh pesakit-pesakit buah pinggang, Sarawak memperkenalkan bantuan untuk golongan ini bagi meringankan beban yang mereka tanggung.

Rekod daripada Jabatan Kesihatan Negeri Sarawak (JKNS) pada tahun 2018 menunjukkan terdapat 3,317 orang pesakit buah pinggang di negeri ini.

Daripada jumlah tersebut, 2,920 orang menjalani rawatan hemodialisis, 275 orang menjalani Continuous Ambulatory Peritoneal Dialysis (CAPD) dan selebihnya telah menjalani pemindahan buah pinggang.

Jumlah pesakit buah pinggang yang memerlukan rawatan hemodialisis semakin meningkat dengan anggaran 250 pesakit baharu setiap tahun. Bagi pesakit yang menjalani transplan, jumlahnya dianggarkan empat kes setahun.

Bagi golongan berpendapatan rendah, apatah lagi jika dari kawasan luar bandar, kos rawatan dan pengangkutan menjadi beban lantaran perlu menjalani sesi rawatan kerap.

Biasanya rawatan haemodialisis perlu dilakukan tiga kali seminggu, manakala  CAPD berterusan bagi tempoh 24 jam/7 hari dengan purata pertukaran cecair dialisis empat kali sehari dan rawatan hanya terdapat di pusat rawatan kerajaan.

Sebelum ini tiada bantuan khas bagi pesakit buah pinggang yang dibiayai oleh Kerajaan Sarawak. Pihak JKNS hanya dapat memberi bantuan am bulanan atau bantuan pesakit kronik terlantar berjumlah RM200 hingga RM300 sebulan. Jumlah tersebut tidak mencukupi untuk menampung kos rawatan bulanan pesakit buah pinggang.

BANTUAN KHAS

Bermula tahun 2020, bantuan khas pesakit buah pinggang yang dilaksanakan melalui Jabatan Kebajikan Masyarakat Sarawak (JKMS).

Bantuan ini merupakan inisiatif Kerajaan Sarawak untuk membantu meringankan beban pesakit buah pinggang di Sarawak yang memerlukan rawatan untuk penyakit buah pinggang iaitu hemodialisis, Continuous Ambulatory Peritoneal Dialysis (CAPD) dan Pemindahan atau Transplan Buah Pinggang.

Bantuan yang diberikan merangkumi bantuan klinikal dan bantuan sokongan.

Bantuan klinikal merujuk kepada pemasangan Arteriovenous Fistula (AVF); suntikan Erythropoietin (EPO); rawatan Hemodialisis dan Continuous Ambulatory Peritoneal Dialysis (CAPD).

Sementara itu, bantuan sokongan merujuk kepada bantuan mesin, bantuan pengangkutan dan bantuan transplan.

Bantuan mesin merujuk kepada penempatan mesin hemodialisis di pusat rawatan sahaja, dengan keutamaan di pusat rawatan kerajaan dan tidak termasuk kos penyelenggaraan mesin.

Bantuan akan diberhentikan serta merta sekiranya pesakit tidak hadir untuk menerima rawatan sebanyak tiga kali berturut-turut tanpa makluman, disahkan meninggal dunia atau sekiranya pihak JKMS mendapati pesakit tidak lagi layak mendapat bantuan dengan pengesahan menerusi lawatan tinjauan ataupun pengesahan dari pusat rawatan; dan

Bantuan pengangkutan memberi keutamaan untuk pesakit di kawasan luar bandar, manakala bantuan transplanmerangkumi kos penginapan dan pengangkutan bagi pesakit yang dalam proses pemulihan setelah menjalani pemindahan buah pinggang di Semenanjung Malaysia dengan syor daripada Pakar Nefrologi Kerajaan sahaja.

KRITERIA KELAYAKAN

Bantuan ini dibuka kepada anak Sarawak tetapi bukan penjawat awam, pesara dan pencarum Pertubuhan Keselamatan Sosial (PERKESO).

Tiada had umur dikenakan dan pemohon mestilah tergolong dalam kumpulan B40 atau M40 dengan pendapatan per kapita tidak melebihi RM1,020.00 sebulan atau mengikut paras garis kemiskinan (PGK) semasa.

Pemohon juga tidak mendapat subsidi rawatan dan bantuan pengangkutan daripada mana-mana agensi kerajaan, swasta dan badan bukan kerajaan atau pemohon adalah penerima bantuan tetapi masih memerlukan bantuan sokongan seperti bantuan pengangkutan.

Oleh Haini Darani

See author's posts


Ketekunan, kesabaran buahkan hasil

SEHARI selembar benang, lama-lama menjadi kain. Kesabaran dan ketekunan mengusahakan sesuatu pasti membuahkan hasil yang kita mahukan.

Hasilnya pasti memuaskan hati dan menjadi pedoman untuk terus berjaya dalam bidang yang diceburi.

Hari ini penulis membawa pembaca menyingkap satu kisah benar di sebalik ketekunan dan kesabaran yang telah membuahkan hasil lumayan bagi kaum wanita di Kampung Jerijeh.

Tentunya kita berasa bangga dengan pencapaian dari kaum wanita ini dan kebanyakkan mereka adalah surirumah sepenuh masa.

Semangat Wanita Parti Pesaka Bumiputera Bersatu (PBB) Ranting Kampung Jerijeh untuk maju ke hadapan sentiasa berkobar-kobar dan mereka tidak pernah putus asa mengusahakan penanaman cili secara fertigasi.

Bak kata peribahasa, kalau tidak dipecahkan ruyung, manakan dapat sagunya. Sesuatu kejayaan itu tidak akan dapat dicapai sekiranya tanpa usaha.

Usaha yang dilakukan ini pula, perlulah dilakukan sehabis baik dan dilaksanakan dengan penuh kesungguhan, bukannya hanya setakat melepas batuk ditangga.

Penanaman cili secara fertigasi merupakan kaedah penanaman baharu yang menarik minat usahawan-usahawan dan petani moden yang terlibat dalam bidang pertanian.

Teknologi fertigasi telah terbukti memberi kesan yang baik pada tanaman cili dan sayur-sayuran.

Permintaan petani dan usahawan untuk menggunakan sistem ini semakin meningkat, terutama untuk penanaman cili.

Menariknya, kaedah penanaman cili secara fertigasi tidak memerlukan tapak yang luas, sangat bersistematik dan menjimatkan kos.

Selain itu, penanaman cili secara fertigasi juga mampu menambah pendapatan kepada usahawan dan petani.

Malah, ia juga boleh diusahakan di kawasan lapang ditepi rumah sahaja.

Ia dijalankan secara berkumpulan dan membuahkan hasil lumayan, sekali gus menyerlahkan potensi besar kaedah tanaman cili fertigasi pada masa depan.

Segalanya bermula setelah Wanita PBB Ranting Kampung Jerijeh menjalani Kursus Penanaman Cili Secara Fertigasi yang merupakan anjuran Pusat Khidmat PBB N41 Kuala Rajang, tahun lalu.

Sebanyak 4 rumah SPH disediakan untuk penanaman cili secara fertigasi di Kampung Jerijeh yang berkeluasan 12,800 kaki persegi.

Namun buat masa ini, hanya tiga rumah SPH berkeluasan 9,600 kaki persegi digunakan untuk penanaman cili secara fertigasi dan mengandungi 2,160 polibeg cili.

Pada 4 Januari lalu, Menteri Muda Perancangan Bandar, Pentadbiran Tanah dan Alam Sekitar, Datu Len Talif Salleh telah menjalankan lawatan dan tinjauan di tapak penanaman cili tersebut.

Beliau melahirkan perasaan bangga dan gembira dengan usaha penanaman cili fertigasi yang dilakukan oleh Wanita PBB Ranting Kampung Jerijeh.

Dalam pada itu, Datu Len turut meninjau perkembangan penanaman cili fertagasi itu pada 10 Februari lalu.

Ketika tinjauan tersebut, Ketua Projek Fertigasi Cili Kampung Jerijeh, Jaimah Arbi berkata, pengalaman mereka mengusahakan penanaman tembikai batu atau ‘rock melon’ secara fertigasi sebelum ini banyak mengajar mereka cara mengendalikan penanaman cili secara fertigasi.

“Selain itu, kami juga mendapat tunjuk ajar dari Jabatan Pertanian dan Syarikat Sukip Farming.

“Galakan dari Yang Berhormat (YB) Datu Len Talif Salleh antara pencetus semangat kami untuk meneruskan penanaman cili fertigasi.

“Kami mula mengusahakan penanaman cili fertigasi dalam tahun 2020, dimana dua tahun sebelumnya kami menjalankan penanaman tembikai batu secara fertigasi,” katanya.

Jelasnya, mereka menanam dua jenis cili iaitu cili besar dikenali sebagai cili 641 dan cili kecil dikenali sebagai cili 508.

“Setakat ini, alhamdulillah, kami telah memasarkan hasil cili tersebut di pasaran tempatan dan juga ke Kuching.

“Kami berazam untuk terus mempergiatkan usaha penanaman cili fertigasi bagi menampung keperluan produk makanan segar dipasaran,” ujarnya.

Ternyata kegigihan dan usaha mereka untuk berjaya membuahkan hasil yang lumayan dan membantu menambahkan lagi hasil pendapatan mereka.

Bagi yang berminat untuk menjalankankan penanaman cili atau sayuran lain secara fertigasi, teruskan usaha anda sehingga berjaya dan pastinya usaha itu tangga kejayaan.

Oleh EARL ANEK

See author's posts


Tarik minat belia ceburi bidang penanaman sawit

MEMBUAT PARIT… Kelihatan sebuah jentera berat yang digunakan untuk membuat parit dalam ladang bagi mengelakkan banjir.

Penanaman sawit yang semakin meluas terutamanya dalam kalangan belia menjadi pendorong untuk belia lain menjadikannya sebagai sumber rezeki dalam menyara keluarga.

Pendapatan yang lumayan dengan harga minyak sawit mentah juga menyebabkan ramai belia mula menggorak langkah dalam menjadikannya pekerjaan utama mereka.

Hanya berpandukan ilmu yang dikongsikan oleh rakan-rakan dan pengusaha tanaman kelapa sawit yang lain, Sheme Danu, 34 yang berasal dari Kampung Nangar Kecil, Daro kini mampu menikmati hasil yang lumayan setiap bulan dengan tanaman sawit yang diusahakannya.

“Saya mula menanam sawit pada 2012 dengan menggunakan modal saya sendiri dan berpandukan nasihat serta ajaran yang dikongsikan oleh rakan-rakan dan saudara mara yang lebih dahulu menanam sawit.

“Pada awalnya saya sememangnya menghadapi kesukaran namun saya gagahkan hati saya percaya pada akhirnya ia akan membuahkan hasil yang lumayan,” katanya.

Dalam pada itu, Sheme yang merupakan anak kedua daripada enam adik beradik mengakui pendapatan yang diperolehnya dengan mengusahakan sawit mampu digunakan untuk menyara keluarganya meskipun beliau tidak ‘bekerja makan gaji bulan’.

Tambahnya, penanaman kelapa sawit yang dahulunya dimulakan dengan 400 pohon kini mula mencecah 1,300 pohon dengan hasil pendapatan sebanyak RM4,000 sebulan.

“Saya merancang untuk memperluas saiz tanaman pada masa hadapan meskipun banyak cabaran yang perlu dihadapi terutamanya dalam penjagaan pokok kelapa sawit yang masih kecil.

“Untuk penjagaannya, saya meracun rumput sebanyak dua kali dalam sebulan bagi memastikan rumput tidak tumbuh terlalu tinggi hingga menjejaskan pertumbuhannya terutamanya anak-anak pokok sawit.

“Selain itu, proses membaja dilakukan dua kali dalam setahun bagi memastikan pokok sawit dapat menghasilkan buah yang baik dan berat,” kongsi beliau ketika diminta memberikan tips beliau dalam penjagaan pokok kelapa sawit yang diusahakannya.

Oleh RYNNA SHA’ERRA

See author's posts


Mukhriz lepas jawatan MB Kedah

ALOR SETAR: Datuk Seri Mukhriz Tun Mahathir semalam mengumum melepaskan jawatan sebagai Menteri Besar Kedah berkuatkuasa serta merta.

Mukhriz berkata ia susulan selepas beliau kehilangan kepercayaan oleh majoriti Ahli Dewan Undangan Negeri (ADUN).

“Pagi semalam saya telah sembah maklum kepada Tuanku Sultan (Sultan Kedah Al Aminul Karim Sultan Sallehuddin Sultan Badlishah) bahawa atas sebab saya telah kehilangan kepercayaan majoriti dalam kalangan ADUN, maka dengan ini saya melepaskan jawatan sebagai Menteri Besar Negeri Kedah Darul Aman berkuatkuasa serta merta.

“Saya doakan mudah-mudahan Allah SWT terus mengekalkan keamanan dan memakmurkan negeri dan rakyat Kedah dengan penuh keberkatan, keredhaan dan kerahmatan hendaknya,” katanya ketika mengumumkan perkara itu dalam sidang media di Wisma Darul Aman di sini, semalam.

Mukhriz turut merakamkan ucapan terima kasih kepada pegawai dan kakitangan kerajaan negeri dan persekutuan yang telah memberikan kerjasama baik dalam merealisasikan dasar dan pendekatan sepanjang tempoh memimpin negeri ini.

Mukhriz yang juga Timbalan Presiden Parti Pribumi Bersatu Malaysia (Bersatu) berkata, susulan perletakan jawatannya sebagai menteri besar semua jawatan exco kerajaan negeri turut tergugur.

Dalam pada itu, beliau mendakwa, pergolakan kepartian telah menyebabkan dua ADUN PKR meninggalkan parti mereka sebelum ini, sekaligus menyebabkan gabungan Bersatu dan Pakatan Harapan (PH) hilang majoriti di DUN Kedah.

Susulan itu juga, Mukhriz berkata empat lagi ADUN Bersatu juga yang telah menyokong Perikatan Nasional (PN) menyebabkan gabungan PH dan Bersatu hanya memiliki 13 kerusi DUN berbanding PN yang memiliki 23 kerusi.

“Saya redha dengan keadaan ini dan dengan rela hati bersedia melepaskan jawatan sebagai Menteri Besar. Apa jua perkembangan politik yang mungkin atau tidak berlaku di peringkat persekutuan, saya dan rakan-rakan PH bertekad untuk bergerak sebagai pembangkang sehingga DUN Kedah dibubar,” katanya.

Selasa lepas, dua ADUN PKR Azman Nasrudin (Lunas) dan Dr Robert Ling (Sidam) mengumumkan keluar parti serta menyatakan sokongan kepada PN.

Pada hari sama, Ketua Pembangkang DUN Kedah Muhammad Sanusi Md Nor mengumumkan 19 daripada 36 ADUN Kedah hilang kepercayaan terhadap kepimpinan menteri besar.

Pada sidang media berasingan semalam, Setiausaha Kerajaan Negeri Kedah Datuk Ammar Shaikh Mahmood Naim mengumumkan bahawa Sultan Kedah telah memperkenan untuk melantik Muhammad Sanusi sebagai Menteri Besar Kedah ke-14.– Bernama

See author's posts


Zhang Yufei terbukti gah

ZHANG Yufei dari China terbukti tidak dapat disentuh dalam acara final kuak kupu-kupu 200m wanita Sukan Olimpik Tokyo 2020 semalam, merangkul pingat emas dalam masa ketiga terpantas yang pernah tercatat.

Perenang berusia 23 tahun itu berada dalam keadaan prestasi terbaik tahun ini dan catatan rekod baharu Olimpik dalam masa 2 minit 03.86 saat di hadapan perenang Amerika, Regan Smith (2:05.30) dan rakan sepasukan Hali Flickinger (2:06.65) .

Kemenangan ini diperolehi tepat pada masanya sebagai dorongan buat China, yang kini memperoleh pingat emas renang pertama mereka di Tokyo untuk menambah satu perak, yang dimenangi Zhang dalam acara 100 meter, dan gangsa.

Masa Zhang, merupakan salah satu daripada hanya dua wanita yang melepasi 2:06.00 tahun ini, dengan Flickinger seorang lagi. Rekod Olimpik beliau di Pusat Akuatik Tokyo juga merupakan waktu terpantas dalam tempoh 12 tahun.

Flickinger, yang meraih perak di Kejohanan Dunia 2019, merupakan pencabar terdekat Zhang dalam babak terakhir tetapi dia tidak dapat merapatkan jurang dan berjaya dipintas oleh Smith.

Zhang berharap dapat meraih pingat individu ketiga dalam gaya bebas 50m, yang bermula pada hari Jumaat. – AFP

See author's posts


Peningkatan bilangan Syarikat Amanah cermin keyakinan Labuan IBFC

LABUAN: Peningkatan bilangan syarikat amanah yang beroperasi di Pusat Perniagaan dan Kewangan Antarabangsa Labuan (Labuan IBFC), iaitu sebanyak 61 ketika ini, mencerminkan keyakinan dan kepercayaan terhadap bidang kuasa tersebut, kata Persatuan Syarikat-Syarikat Amanah Labuan (ALTC).

Pengerusinya, Datuk Chin Chee Kee berkata, Labuan IBFC melaksanakan standard dan norma antarabangsa seperti undang-undang Akta Pencegahan Pengubahan Wang Haram, Hakisan Asas dan Peralihan Keuntungan (BEPS), Standard Pelaporan Am (CRS) dan keperluan bahan ekonomi.

“Berikutan pelaksanaan ini, pemain industri mempunyai tanggapan yang baik terhadap Labuan sebagai pusat kewangan perniagaan antarabangsa,” katanya kepada Bernama bersempena dengan sambutan Ulang Tahun ke-30 Labuan IBFC, semalam.

Menurutnya, ini telah menarik lebih ramai orang datang ke Labuan untuk membuka perniagaan, membawa bersama mereka banyak syarikat amanah.

“Saya rasa ini baik bagi prospek, dan pengiktirafan bahawa Labuan adalah pusat pertengahan utama bagi rantau Asia Pasifik,” katanya.

Beliau berkata meskipun sedikit masalah tentang ketidakpastian dalam peraturan keperluan bahan ekonomi apabila dikuatkuasakan pada 2019, bidang kuasa itu kini bersedia untuk bermula selepas keadaan yang semakin jelas.

“Saya fikir sekarang ia semakin jelas dan dengan kepastian yang ada di Labuan, saya rasa perniagaan akan menjadi lebih baik bermula sekarang,” katanya.

Chin berkata, Labuan juga merupakan satu-satunya bidang kuasa di rantau Asia Pasifik dengan cukai keutamaan dan mematuhi semua standard antarabangsa.

“Kini, dengan kepastian ini, perniagaan boleh datang dan mengetahui apa yang mereka mahu.

“Asalkan mereka mahu membuka syarikat di Labuan di bawah kategori 23 keperluan bahan ekonomi, saya fikir mereka hanya membayar tiga peratus cukai atau langsung tidak membayar apa-apa sekiranya anda menjalankan aktiviti pegangan pelaburan.

“Saya rasa ini sangat menarik dan lebih menarik berbanding Singapura atau malahan Hong Kong. Dengan Hong Kong kini berdepan sedikit masalah, saya rasa orang ramai kini akan mula melihat kepada Labuan dan saya sangat yakin mengenainya,” katanya. – Bernama

See author's posts


RM7.76 juta untuk 652 usahawan belia

MIRI: Sejumlah RM7.76 juta telah diluluskan untuk 652 usahawan belia di seluruh Sarawak melalui program Graduan ke Arah Keusahawanan (GERAK) dan Usahawan Teknikal dan Vokasional (USTEV), setakat Ogos lalu.

Perkara itu dinyatakan oleh Timbalan Ketua Menteri Sarawak, Datuk Amar Awang Tengah Ali Hasan semasa beliau mengadakan  lawatan kerja ke IANA Corporation Sdn. Bhd. di sini, pada Ahad.

Manakala bagi Skim Pinjaman Industri dan Sederhana (SPIKS)  seramai 411 usahawan Bumiputera Sarawak telah menerima manfaat dengan nilai kelulusan RM30.13 juta.

“Pada masa yang sama, 1,463 permohonan SKMS dalam kalangan usahawan B40, kecil dan mikro telah diluluskan dengan jumlah pinjaman RM48 juta.

“Kesemua mereka akan menikmati moratorium selama enam bulan dan subsidi kadar faedah bagi tempoh 42 bulan (3.5 tahun) melalui program SPIKS dan SKMS,” katanya Awang Tengah.

Awang Tengah yang juga Menteri Perdagangan Antarabangsa dan Industri, Terminal Perindustrian dan Pembangunan Usahawan Sarawak berkata, permohonan bagi GERAK, USTEV, SKMS dan SPIKS masih lagi dibuka dan borang permohonan boleh dimuat turun melalui laman sesawang kementerian.

Mereka yang berminat boleh melayari mintred.sarawak.gov.my untuk maklumat lanjut.

Oleh LIONG CHAI LING

See author's posts


Dropee, MOA jalani kerjasama lancar inisiatif Go-Digital

KUALA LUMPUR: Dropee, pasaran e-dagang perniagaan ke perniagaan (B2B) telah bekerjasama dengan Kementerian Pertanian dan Industri Makanan (MOA) untuk melancarkan inisiatif Go-Digital bagi memastikan pengagihan barangan asas seperti beras, daging, ikan, sayuran dan buah-buahan di seluruh Malaysia terkawal serta mencukupi semasa tempoh Covid-19.

Pengasas Bersama dan Ketua Pegawai Eksekutif, Lennise Ng berkata, inisiatif ini menyediakan saluran jualan alternatif untuk pengeluar dan pembekal di seluruh negara menjual secara pukal dalam talian sambil menikmati akses kepada bantuan logistik, pembiayaan dan insurans daripada rakan kongsi utama Dropee.

“Sejak 2017, kami telah membantu banyak perniagaan di seluruh Malaysia untuk membolehkan mereka menjual produk secara pukal melalui pendigitalan. Kami yakin mampu melaksanakan tanggungjawab ini dalam usaha membantu petani, nelayan dan pembekal memasuki dunia digital,” katanya dalam satu kenyataan semalam.

Pengasas Bersama dan Pengarah Urusan Aizat rahim berkata, pasukan Dropee juga akan menyediakan bimbingan kepada pembekal, bermula daripada menubuhkan kedai B2B dalam talian sehingga kepada pemasaran produk.

“Kami faham banyak pengeluar dan pembekal memerlukan bantuan dalam pengetahuan teknikal untuk memasarkan perniagaan mereka secara dalam talian. Itulah sebabnya kami telah mencipta panduan yang sangat terperinci dan senang diikuti mereka,” katanya.

Disasarkan untuk pelancaran pada 8 Jun, objektif utama Go-Digital bertujuan membantu pengeluar dan pembekal mengekalkan pengedaran yang stabil membabitkan bekalan makanan dan akses kepada produk yang selamat, berkualiti dan mampu milik untuk semua komuniti di Malaysia dengan memanfaatkan pasaran B2B Dropee. – Bernama

See author's posts


Kursus pensijilan lahirkan usahawan wanita

KUCHING: Penganjuran kursus pensijilan bakal melahirkan ramai usahawan wanita terutama di kawasan Dewan Undangan Negeri (DUN) Demak Laut.

Menurut Ahli Dewan Undangan Negeri (ADUN) Demak Laut, Dr Hazland Abang Hipni, penganjurannya yang kini memasuki tahun ke lima akan diadakan setiap tahun sekali gus mempertingkatkan golongan wanita dengan kemahiran baru.

“Kursus pensijilan yang diadakan sebelum ini merangkumi makanan sejuk beku, manisan, hiasan diri dan dandanan yang terbuka kepada setiap penduduk di 28 kampung dalam kawasan DUN Demak Laut.

“Setiap peserta yang mengikuti kursus pensijilan ini akan diberikan sijil yang boleh digunakan untuk mendapatkan bantuan daripada kerajaan seperti SEDC, MARA, TEKUN, Bank Agro, Bank Rakyat dan sebagainya.

“Sebelum itu, mereka perlu mendaftarkan perusahaan mereka untuk memperoleh lesen perniagaan sekiranya berhasrat untuk meneruskan bidang usahawan ini sebagai kerjaya dan sepenuh masa,” katanya semasa ditemui pemberita selepas menyampaikan Sijil Kursus Kek Lapis Premium yang diadakan di Kolej Komuniti Santubong pada Sabtu.

Seramai 15 peserta yang terdiri daripada wanita dari Kampung Tanjong Bako mengambil bahagian dalam Kursus Kek Lapis Premium itu.

Mengulas lanjut Dr. Hazland berkata, untuk menjadi seorang usahawan berjaya, seseorang itu perlu juga mempunyai pengetahuan dalam selok belok perniagaan terutama dalam pengurusan kewangan selain mempunyai kemahiran tersendiri.

“Usahawan perlu juga mengetahui aspek tadbir urus kewangan yang baik bagi memastikan perniagaan yang diusahakan itu dapat dikawal dengan sebaiknya.

“Selain itu, usahawan perlu juga mempunyai premis atau tempat perniagaan dan akaun media sosial seperti whatsApp, Facebook, Instagram dan YouTube bagi tujuan promosi dan pemasaran mengikut keadaan semasa.

“Sejak penularan wabak pandemik Covid-19 ini, ramai usahawan termasuk usahawan wanita telah terkesan disebabkan ketiadaan permintaan selain tidak dibolehkan berniaga secara terbuka bagi mematuhi prosedur operasi standard (SOP),” katanya.

Justeru, dengan adanya beberapa aspek ini, dijangka memulihkan dan menigkatkan sosioekonomi sekali gus memperkasakan wanita dalam kerjaya sebagai usahawan.

Oleh JEAKQLEYN YACHO

See author's posts


Olimpik Tokyo 2020: Pandelela mampu lakar sejarah

SELEPAS setahun ditangguh akhirnya Sukan Olimpik Tokyo 2020 telah disingkap pada Jumaat lalu meski terpaksa berhadapan dengan ‘arus deras’ penularan pandemik Covid-19 yang nampak belum lagi reda.

Dengan beberapa gelanggang mula dibuka, kini kontinjen Malaysia terarah untuk mencipta sejarah di Bumi Matahari dalam misi pemburuan kilauan pingat emas yang belum pernah diraih sejak menyertai temasya Olimpik 1956.

Namun, pada kali ini kontinjen negara telah ‘menanamkan’ tekad bagi melakarkan sejarah meraih pingat emas pertama bersandarkan pencapaian semasa atlet-atlet yang membawa cabaran nanti.

Dan yang pastinya, sandaran itu adalah dari anak kelahiran Kampung Jugan, Bau, Sarawak, Pandelela Rinong, 28 yang bakal turun dalam acara terjun.

Sebelum hadir ke Olimpik ini, sebenarnya Pandelela sudah pun berupaya ‘menggegar’ Tokyo apabila ‘Ratu Terjun Negara’ itu menjulang pingat emas pada Kejohanan Terjun Dunia Fina dua bulan lalu di Jepun.

Malah, jika dilihat kepada pencapaiannya pada Olimpik Rio Brazil 2012, Pandelela telah menyumbang pingat gangsa buat kontinjen negara manakala Olimpik London 2016, dia terus menampilkan aksi berrtenaga dengan mengapai pingat perak.

Justeru, dengan penampilan kali keempatnya bermula temasya Olimpik Beijing 2008, Pandelela kini sudah pastinya tidak mahu melepaskan peluang mencipta sejarah sebagai atlet pertama Malaysia yang naik ke podium meraih emas buat negara.

Di samping Pandelela, Datuk Mohd Azizulhasni Awang yang hanya memenangi pingat gangsa pada edisi Rio 2016 turut berpotensi meraih emas pada kali ini.

Mohd Azizulhasni yang akan beraksi dalam acara keirin dan pecut, pernah mencipta sensasi muncul juara keirin pada Kejohanan Dunia 2017 di Hong Kong, selepas hanya memperoleh pingat perak pada 2010 dan gangsa pada 2015 dan 2016.

Turut tersenarai atlet yang berpotensi menyumbangkan kilauan emas ialah pemain perseorangan lelaki Lee Zii Jia, itu pun sekiranya dia mampu mempamerkan prestasi terbaik berdasarkan pencapaian mengatasi pemain nombor satu dunia Kento Momota dan juara bertahan Viktor Axelsen, sebelum bergelar juara All England 2021.

Bagaimanapun, , ketika tumpuan lebih terarah kepada beberapa atlet dalam menyumbangkan pingat emas pertama Malaysia pada temasya Olimpik Tokyo, atlet lain juga mampu membuat kejutan meraih pingat andai mereka berada di prestasi terbaik pada temasya kali ini.

Pemenang pingat perak Rio 2016, Peng Soon-Liu Ying yang beraksi dalam acara beregu campuran serta Aaron Chia-Soh Wooi Yik (beregu lelaki), berpeluang membawa pulang sebutir pingat jika berada pada prestasi terbaik, selain Soniia Cheah (perseorangan wanita) dan Chow Mei Kuan-Lee Meng Yean (beregu wanita) mampu membuat kejutan dalam acara badminton.

Malah, Jun Hoong, yang sebelum ini bergelut akibat kecederaan, juga mampu melakar pencapaian membanggakan apabila bakal turun beraksi dalam acara 10 meter platform wanita individu di Tokyo, setelah menjadi satu-satunya penerjun Malaysia yang pernah memecahkan dominasi penerjun China di pentas dunia dalam acara terjun, apabila muncul juara Kejohanan Dunia 2017.

Pelumba muda Muhammad Shah Firdaus Sahrom yang turut beraksi dalam acara keirin dan pecut, juga adalah antara atlet yang mampu melakukan kejutan pada kali ini.

Begitu juga dengan pemanah negara Khairul Anuar Mohamad yang dilihat memiliki ‘ramuan’ muncul sebagai pencabar berdasarkan statusnya selaku naib juara Kejohanan Dunia 2019, namun beliau harus kekal fokus dan konsisten mengharungi cabaran di Tokyo.

Sejak Sukan Olimpik mula diperkenalkan pada 1896 di Athens, Greece, dan Malaysia mula menyertai temasya berkenaan bermula 1956 di Melbourne (sebagai kontinjen Malaya), belum pernah ada atlet negara yang meraih pingat emas.

Seramai 30 atlet negara terdiri daripada 18 wanita dan 12 lelaki  yang berjaya melepasi pusingan kelayakan sekali gus membawa cabaran di Tokyo ketika ini dengan sebanyak 10 acara yang bakal disertai.

Kontinjen Malaysia kali ini diwakili Khairulnizam Mohd Afendy bagi acara pelayaran laser lelaki, Nur Shazrin Mohd Latif (laser wanita), Nuraisyah Jamil dan Juni Karimah Noor Jamali (kedua-duanya acara International 470 wanita); Nur Suryani Mohamed Taib (50m rifle tiga posisi wanita) dan Syaqiera Mashayikh (memanah).

Leong Mun Yee pula akan bergandingan dengan Pandelela dalam acara 10 meter seirama wanita), Nur Dhabitah Sabri, Ng Yan Yee (terjun); Farah Ann Abdul Hadi, Jeremiah Loo Phay Xing (gimnastik); Lee Hup Wei, Azreen Nabila Alias (olahraga); Gavin Kyle Green, Kelly Tan (golf); serta Welson Sim dan Phee Jinq En dalam acara renang.

Dalam pada itu, dengan kehadiran lebih 10,000 atlet, pegawai dan media dari lebih 200 negara, penganjur telah menguatkuasakan pelbagai prosedur operasi standard (SOP) bagi membendung penularan pandemik itu, antaranya mewajibkan ujian calitan Covid-19 kepada setiap peserta terlibat dalam temasya itu, tidak membenarkan kehadiran penonton di stadium, serta mengehadkan pergerakan mereka yang terlibat dalam temasya itu.

Walapun pelbagai cabaran dan normal baharu untuk bersaing, ternyata semangat atlet Malaysia tetap membara sekali gus merealisasikan impian meraih pingat emas pertama negara pada temasya sukan terkemuka dunia kali ini.

Apa pun, buat peminat dan penyokong dari Bumi Kenyalang, kita berharap agar muncul anak Sarawak yang bernama Pandelela Rinong berjaya muncul mencatat sejarah selaku atlet pertama Malaysia meraih emas di Tokyo nanti.

See author's posts


Lantai konkrit runtuh, dua maut, seorang parah

KUALA SELANGOR:  Dua lelaki Rohingya maut manakala seorang rakan mereka cedera parah apabila lantai tingkat satu sebuah kilang memproses makanan haiwan di Batu 22, Ijok di sini runtuh pada kira-kira 11.30 pagi Jumaat lepas.

Pengarah Jabatan Bomba dan Penyelamat Malaysia (JBPM) Selangor Norazam Khamis berkata, pihaknya menerima panggilan kecemasan mengenai kejadian itu pada 11.49 pagi dan  40 anggota serta pegawai termasuk Pasukan Khas Taktikal Operasi Penyelamat Malaysia (STORM) dikerah ke lokasi berkenaan.

Beliau berkata, dua yang maut Mohammad Rahim Md Kabir dan Hedayad Tullah Adu Karim ditemukan dalam keadaan tertiarap akibat dihempap lantai konkrit itu.

Katanya, seorang lagi mangsa, Habi Basyar Abul Nazar cedera parah di kepala akibat terkena serpihan runtuhan lantai konkrit berkenaan namun sempat melarikan diri ketika kejadian.

“Difahamkan ketika kejadian, ketiga-tiga mangsa yang berumur sekitar 20-an sedang melakukan kerja-kerja memunggah barang di tingkat bawah untuk dipindahkan ke kilang baharu.

“Bagaimanapun lantai konkrit di tingkat atas runtuh lalu menghempap mereka. Mangsa yang sempat melarikan diri telah dibawa ke Hospital Sungai Buloh oleh pihak kilang untuk rawatan,” katanya kepada pemberita di lokasi kejadian Jumaat lepas.

Norazam berkata, bomba mengambil masa kira-kira satu jam setengah untuk mengeluarkan kedua-dua mayat mangsa di bawah sisa lantai konkrit yang runtuh itu dan dihantar ke hospital sama untuk bedah siasat.

Beliau berkata, punca kejadian runtuhan itu masih dalam siasatan dan pihaknya sedang membuat semakan lanjut mengenai status tahap keselamatan kilang berkenaan.

Seorang saksi kejadian yang juga pekerja di kilang itu, Korim Mordim Sirajuddin, 22, berkata ketiga-tiga mangsa adalah rakannya dan sebelum kejadian, mereka ada memanggilnya untuk membantu kerja-kerja memunggah barang berkenaan.

“Saya baru selesai kerja saya, mereka bertiga panggil saya minta tolong angkat barang. Ketika saya sedang beberapa langkah berjalan ke arah mereka, lantai konkrit itu tiba-tiba runtuh,” katanya. – Bernama

See author's posts


Cherpan:Tuntung Penusah Bah

Tusun Kedua

AKU jampat pansut ari dalam ai lalu berati sekalika orang bisi ninggalka sengayuh di pendai. Nasit bendar bisi. Aku enda masau jam; nadai berundingka ngiga orang alai betanya nginjau perau. Ada aku buka tali luan perau lalu belabuh aku enggau naka pengering aku bekayuh mudik nebing sungai apin aku ngelayang ke seberai nuju endur anak perengka aku.

Nasit hari nadai ujan jam nya. Laban ba kira aku ai bah nya laban ujan di ulu din. Aku ambi jampat anak ma alai perengka aku lalu nyau aku bekayuh ngerambing tebing ke ulu baka aku ke deka ngelayang mansang tadi. Udah dikira aku chukup bansi, baru aku mutarka perau awakka ngelayang.  Ngayuh sereta ngemudika perau nya balat agi nguna pengering. Taja enda tent begamal, pengering aku chukup dikena aku ngidupka diri. Puji Tuhan, aku datai di pengakalan sida enggau selamat. Enggau nya, tembu cherita aku ngidupka diri ngelaban bah taja pan nya ukai nyelamatka diri ampuh rumah.

PENGAJAR SEMENTARA

Cherita ampuh rumah lalu pindah ngagai endur ngenduh bisi disepi aku ba taun 1964, maya aku udah badu sekula lalu ngajar sementara di Sekula Local Authority, Nanga Budu, pegai Saratok, sebedau aku masuk belatih di Batu Lintang Training College. Belabuh ngajar di sekula nya ba pun taun, nya alai hari belunggur amat ujan. Kami dua pengajar siku, Pengajar Embuyan begulai bilik di belakang Kedai Gerempung (Cooperative Shop) di Nanga Budu. Rumah nya didirika ba tebing ai muak ke Sungai Budu. Endur nya baruh agi ari rumah bukai ti alai rumah alai berubat, dispensari enggau bilik kelas. Bilik alai kami dua nya ba belakang kedai lalu melasar tanah. Ba mua nya ari sepiak kiba enggau kanan nya bilik alai barang ti dijual. Ba kedai nya mayuh macham barang ti diguna maya nya baka beras, gula, pemakai dalam tin (sadin), bemacham-macham ruti, ikan masin, pusu, bawang enggau sekeda perengka dapur.

ENDA KALA BAH

Di sepiak, bisi kedai baju enggau tanchut lalu bisi stor alai nyimpan getah ti dibeli lalu bedau diundur awakka dijual ngagai tuke di Saratok. Dia mega bisi rengka berumah baka atap sing, tukul, paku lawang, sandak etbu ti bukai.

Ba pun lemai, hari enda ngetu ujan tang enda tentu bangat. Nyau muak ke tengah malam, hari lalu bangat-sebangat. Bala kami nyengkaum kami dua Pengajar Embuyan tak sedia enda-enda laban bah ke udah dulu ari nya ba menua dia, enda kala ngampuhka rumah kedai. Taja pia, kami dua pengajar enda ulih tinduk; selalu nenggau ngagai tunga batang ai. Urung pukul 1.00 dini hari, paras ai udah niki. Kami dua besedia pindah mai sebarang utai ke beguna bendar kelebih agi gari kami dua. Barang nya dipindah kami dua ngagai sadau rumah nya, ti dikena nyadi opis.

Seninjik kami dua jampat pinda laban enda datai sepuluh minit ai udah ngampuhka bilik kami dua. Kami dua beguai-guai ninggalka rumah nya nuju rumah bilik kelas. Jam kami dua pansut ai udah tuntun patung. Arus ai deras lalu hari majak ujan sereta guntur enggau kilat ti nyelar baka pechik lampu letrik di langit. Nambahka nya, ribut bepuput. Jam nya siku deriba sempat ngambi dua buah injin sepit ti disimpan ba bilik setor ari ulu rumah kedai lalu besedia enggau sebuah perau. Tuai kami madahka kami enda ibuh nguji ngapuh barang ba kedai enti ai majak besai. Dalam petang enggau penyelap dini hari nya bala kami sebuat bela beengkerendut dada; chelap naka iya.

GAGA ATI

Nasit bendar urung pukul dua dini hari, ujan belinsur teduh. Gamal ai pan nadai agi mansang. Ati kami gaga laban kami ngadang diri ngemataka barang dalam kedai balat agi rusak. Kami ngadang dinding tau tebabak diteruju ai ti ngujungka barang bekelepung anyut. Hari enda berasai nyau teringkas siang. Ai pan bisi tanda deka surut. Lebuh hari siang kami beguai-guai ngabas barang dalam kedai. Mujur nadai mayuh utai rusak laban utai ke lempung-lempung udah dipanggaika ba sengkan dulu rinya. Semina kelapis getah ti udah diikat udu basah tang enda tekusai. Ari bekau ti lekat di dinding, kami nemu ai ngampuhka kedai urung tuntun punggung. Nasit bendar semina naka nya.  Langkar tauka dinding rumah nadai rusak. Semina geladak semin ti nyau latak laban luchak dibai ai.

Bah di menua ulu baka nya nadai lama. Tambah mega ai enda tak kelalu besai baka bah kemaya hari tu datai ke ngampuhka perabung rumah tauka ngeruntuh sereta nganyutka jematan tauka rumah ke enda tegap. Kelia jarang bendar ninga orang besebutka orang dipindahka ngagai Palan Pengenduh lalu nadai mega kala ninga Komiti Penyangga Penusah Ngenyit ditumbuhka baka kemaya hari tu. Nambahka nya, jarang bendar ninga orang mayuh bebadi nyawa. Nyelai amat. Kenu ku pansik bala scientis ke pandai, ai udu bah besai kemaya hari tu laban kayu kampung di ulu sungai nyau abis ditebang lalu nadai agi nyekat ai ujan ti labuh. Dunya nyau berubah nyadi angat lalu nganchurka beluku ais di menua chelap, Artic enggau Antarctic. Tu ti ngasuh paras ai di dunya nyau niki ti ngujungka menua tau ampuh lebuh pasang raya nyadi. Lebih ari semua, mayuh orang belaba ka dunya diatu nyau kudi, nya alai mayuh macham utai ti enda disadang nyadi lalu mayuh macham penyakit pansut lalu berampit di serata dunya lalu munuh bejuta-juta mensia.

Oleh JANTAN UMBAT

See author's posts


AS$1 bilion perangi penebangan hutan

BRAZIL: Brazil memerlukan dana asing berjumlah AS$1 bilion bagi membantu mengurangkan penebangan hutan di Amazon antara 30 hingga 40 peratus.

Menurut Menteri Alam Sekitar Brazil, Ricardo Salles, dana berkenaan dicadang digunakan bagi tempoh 12 bulan.

Brazil dikritik kerana kegagalannya membendung aktiviti penebangan hutan di hutan hujan terbesar dunia itu.

Satu pertiga daripada dana yang diperlukan itu akan digunakan untuk membiayai usaha memerangi penebangan hutan secara langsung.

Manakala dua pertiga daripada dana itu akan digunakan untuk pembangunan ekonomi.

Menurut Salles, ketika ini Brazil sudah memohon dana berkenaan daripada Amerika Syarikat dan Norway.

Perkhidmatan tentera akan digunakan bagi usaha memerangi ini, berbanding melantik anggota baharu yang akan memakan kos yang lebih tinggi.

Presiden Jair Bolsonaro sebelum ini memilih untuk manfaatkan sumber ekonomi melalui penebangan hutan daripada melindunginya.

Hutan Amazon juga dianggap sebagai sumber utama bagi mengatasi perubahan iklim kerana keupayaannya menyerap sejumlah besar karbon dioksida yang menjadi antara punca pemanasan global.-AFP

See author's posts


Sesi perdebatan calon Naib Presiden AS diteruskan

LOS ANGELES: Sesi debat antara calon Naib Presiden Amerika Syarikat (AS), Mike Pence dan Senator Demokrat, Kamala Harris akan tetap berlangsung seperti dijadualkan walaupun Presiden Donald Trump disahkan positif koronavirus (Covid-19).

Keputusan itu dibuat Suruhanjaya Debat Presiden selepas Pence dan Harris masing-masing mengesahkan keputusan ujian negatif mereka adalah negatif.

“Tiada rancangan untuk membatalkan sesi debat pasangan regu calon presiden di Utah pada Rabu ini,” kata suruhanjaya tersebut yang mengawasi acara tersebut.

Semalam, pesaing Trump, Joe Biden kembali berkempen di Michigan yang menjadi medan pertempuran antara parti Republikan dan Demokrat selepas beliau juga disahkan bebas jangkitan tersebut.

Menurut Biden, beliau dan isterinya, Jill mendoakan Trump dan Wanita Pertama, Melania akan sembuh dengan cepat.

Ketika berucap di Grand Rapids, Michigan calon presiden mewakili Parti Demokrat itu juga menggesa rakyat Amerika supaya memakai pelitup muka untuk memperlahankan penyebaran wabak tersebut. “Jadi patriotik. Ia bukan hanya menjadi individu yang hebat. Ia adalah tanggungjawab anda,” ujarnya yang telah menjalani ujian saringan sebanyak dua kali sebelum meninggalkan kediamannya di Delaware. – AFP

See author's posts


Ratusan titik panas dikesan di Kalimantan

INDONESIA: Ratusan titik panas akibat pembakaran hutan dikesan di Kalimantan berisiko menyebabkan jerebu sehingga ke Malaysia dan Singapura.

Kira-kira 1.6 juta hektar hutan dilaporkan terbakar setakat ini, disifatkan terburuk sejak 2015 sehingga kerajaan Indonesia terpaksa mengisytiharkan darurat pada 1 Julai lalu.

Keadaan itu menimbulkan kebimbangan kepada Indonesia apabila pelbagai usaha dan dana ketika ini disalurkan bagi menangani pandemik Covid-19.

Ketua Mitigasi Bencana Kalimantan, Darliansyah, berkata pihaknya mengesan lebih 700 titik panas di wilayah berkenaan berdasarkan data satelit.

Katanya, pihak berkuasa sedang bertungkus lumus memadamkan kebakaran termasuk menggunakan pesawat pengebom air dan melaksanakan pembenihan awan sejak kebakaran mula berlaku pada Mei lalu.

Tahun lalu, Indonesia mengeluarkan amaran keadaan asap akibat pembakaran hutan kepada rakyatnya dengan beberapa wilayah di negara itu sudah mengarahkan sekolah ditutup, susulan keadaan kualiti udara yang tidak sihat.

Keadaan itu ditambah dengan corak iklim El Nino yang memburukkan lagi musim kebakaran hutan, berpunca daripada aktiviti pembersihan dan pembakaran hutan serta semak untuk tujuan pertanian, termasuk perladangan. – AFP

See author's posts


Terperangkap dalam kereta, berjaya diselamat

LAWAS: Seorang lelaki yang terperangkap dalam kereta yang terjatuh  di kawasan jalan dinaiki air di Jalan Kampung Lintang di sini hari ini berjaya diselamatkan.

Anggota Angkatan Pertahanan Awam (APM) berjaya menyelamatkan lelaki terbabit secara kebetulan ketika mereka dalam perjalanan balik setelah menghantar petugas APM.

“Mereka (anggota APM) terserempak rakan mangsa minta pertolongan untuk menyelamatkan kawannya  yang terperangkap di dalam kereta .

“Kawan mangsa bersama anggota APM membantu mengeluarkan mangsa yang terperangkap dalam kereta tersebut,” kata APM dalam kenyataan media hari ini.

Mangsa yang berjaya diselamatkan cuma mengelami terseliuh di bahagian tangan kanannya.

Menurut kenyataan itu lagi, kenderaan hilux yang terperangkap di kawasan air itu juga berjaya ditarik keluar menggunakan Lori Handalan APM.

Mangsa dibawa rakannya ke hospital untuk rawatan lanjut.

Oleh ADENG EDRUS

See author's posts


Misi ‘kaw-kaw’ buru emas

BONNIE BUNYAU

JAGUH powerlifting negara Bonnie Bunyau Gustin enggan berputih mata lagi pada penampilan keduanya di Sukan Komanwel di Birmingham, England pada 28 Julai hingga 8 Ogos ini.

Selepas sekadar menduduki tempat keempat ketika membuat kemunculan pertama dalam acara lightweight di Gold Coast 2018, Bonnie tekad untuk mengubati kekecewaannya dengan membawa pulang emas buat negara di Birmingham.

“Saya tidak kisah catatan yang akan dilakukan berapa kali ini, yang penting saya hendak bagi ‘kaw-kaw’ (sepenuhnya) dapatkan pingat emas di Birmingham,” katanya kepada Bernama.

Mengulas mengenai pemilihannya sebagai pembawa Jalur Gemilang kontinjen negara di Birmingham, badang kerdil dari Sarawak itu mengakui terkejut dan teruja diberi pengiktirafan berkenaan selepas berpeluang melakukannya pada Sukan Paralimpik Tokyo 2020, tahun lepas.

Juara  bertahan Sukan Paralimpik itu berkata keputusan Majlis Olimpik Malaysia (MOM) memilihnya sebagai pembawa Jalur Gemilang melonjakkan semangatnya untuk menggegar venue acara, The National Exhibition Centre, dengan meraih keputusan membanggakan buat negara.

Bonnie akan bergandingan dengan pemain skuasy wanita negara Aifa Azman bagi menggalas tanggungjawab sebagai pembawa Jalur Gemilang kontinjen Malaysia di Sukan Komanwel Birmingham 2022.

Aifa menggantikan pembawa asal Jalur Gemilang di Birmingham, S. Sivasangari selepas pemain skuasy wanita itu terlibat dalam kemalangan jalan raya, bulan lepas.

Dalam pada itu, Bonnie optimis kecederaan ringan di bahu kirinya tidak akan menjejaskan persembahannya dan akan cuba ‘melawan’ demi memastikan lagu Negaraku berkumandang di bumi England.

Ditanya mengenai ketiadaan seorang lagi wakil powerlifting Jong Yee Khie yang menarik diri dari temasya sukan itu, Bonnie berkata beliau sememangnya akan berasa sunyi tanpa kehadiran rakannya di sisi sepanjang di Birmingham.

“Kali ini saya seorang sahaja atlet powerlifting, rasa sunyi pula sebab biasanya saya keluar bertanding dengan dia (Yee Khie) dan jurulatih,” jelasnya.

MOM pada Jumaat lepas mengesahkan Yee Khie menarik diri berikutan kecederaan dialami pemenang pingat perak Sukan Paralimpik Tokyo 2020 semasa menjalani sesi latihan persiapan ke Birmingham baru-baru ini.

Kontinjen negara ke Sukan Komanwel Birmingham merangkumi 105 atlet menyertai 14 jenis sukan termasuk empat sukan para.-Bernama

See author's posts


Usahawan wanita Sarawak disaran dapatkan lesen sesuai

KUCHING: Kementerian Kebajikan, Kesejahteraan Komuniti, Wanita, Keluarga dan Pembangunan Kanak-Kanak Sarawak semalam meminta usahawan wanita di negeri ini, untuk berusaha mendapatkan lesen-lesen yang berkaitan dengan perniagaan mereka.

Menterinya Dato’ Sri Fatimah Abdullah berkata, lesen yang bersesuaian ini akan memudahkan mereka mendapatkan bantuan kerajaan sama ada bantuan pinjaman, geran atau peluang mengikuti latihan kemahiran.

“Kita sekarang mengadakan jerayawara di seluruh Sarawak untuk mengingatkan wanita-wanita kita yang menceburi bidang perniagaan untuk mendapatkan lesen, kerana tanpanya sukar untuk kita mendapat bantuan dari kerajaan,” katanya selepas melawat ladang penerima Anugerah Ketua Menteri Bagi Tokoh Usahawan Wanita Sarawak 2020, di Kampung Kuap, Batu 10, di sini.

Beliau berkata, hasil lawatannya itu mendapati tokoh usahawan wanita terbabit memiliki banyak lesen pertanian moden dan lesen terbabit membolehkannya menerima banyak bantuan kerajaan.

Sementara itu, pemilik ladang tersebut Kansar Karar yang menjalankan keusahawanan pertanian moden menggunakan teknologi rumah hijau berkata walaupun tidak menggunakan sebarang racun serangga dalam usahanya itu, beliau mengambil lesen berkenaan bagi memudahkannya mendapat bantuan daripada kerajaan.

“Pendapatan kasar saya dalam RM2 juta lebih setahun dan saya sudah enam tahun terbabit dalam bidang pertanian moden,” katanya yang juga menyediakan latihan dalam pertanian moden di ladangnya.

Selain menjalankan ladangnya sendiri, syarikat beliau turut menyediakan perkhidmatan membuat rumah hijau dan setakat ini sudah lebih 500 buah telah dihasilkan di seluruh negeri ini, yang digunakan sama ada oleh agensi kerajaan mahupun syarikat swasta.- Bernama

See author's posts


Ditemui semula setelah lebih tujuh jam sesat

KOTA SAMARAHAN: Seorang lelaki yang dilaporkan sesat dalam hutan di Kampung Kuap Dayak, Jalan Batu 10 Kota Samarahan, ditemui jam 11.03 malam tadi.

Pusat Gerakan Operasi Bomba (PGO) Bomba berkata, mangsa yang dikenali sebagai Alemson Siriyos, 28, ditemui dalam keadaan selamat.

“Mangsa berjaya dibawa keluar dari hutan dan seterusnya dirawat oleh unit Pasukan Perkhidmatan Penyelamatan Perawatan Kecemasan (EMRS) Balai Bomba dan Penyelamat (BBP) Kota Samarahan.

“Mangsa enggan dihantar ke klinik untuk pemeriksaan lanjut.

“Operasi mencari dan menyelamat (SARS) itu turut dibantu oleh Pasukan Bomba Sukarela Kampung Kuap seramai 15 orang,” katanya.

Mangsa dilaporkan sesat dalam kejadian kira-kira jam 3.30 petang semalam.

Oleh NICKELYSON LAKUN

See author's posts